Koncepcia systému finančného 
riadenia Kohézneho fondu 

Názov časti								              			Strana č.

1. Úvod	4
2. Právny rámec pre Kohézny fond	5
2.1  Prehľad právnych noriem Európskych spoločenstiev vzťahujúcich sa na Kohézny fond	5
2.2  Prehľad právnych noriem Slovenskej republiky vzťahujúcich sa na Kohézny fond	5
2.3  Medzinárodné zmluvy	5
2.4  Zmluvné vzťahy medzi hlavnými subjektami riadenia Kohézneho fondu	5
2.5  Uznesenia vlády Slovenskej republiky a ďalšie usmernenia v oblasti Kohézneho fondu	6
3. Inštitucionálny rámec Kohézneho fondu	7
3.1  Platobný orgán	7
3.2  Sprostredkovateľský orgán pod Platobným orgánom	7
3.3     Riadiaci orgán	8
3.4     Sprostredkovateľský orgán pod Riadiacim orgánom	10
3.5  Implementačný orgán	10
3.6  Monitorovací výbor pre Kohézny fond	11
3.7  Odbor metodiky finančnej kontroly a vnútorného auditu Ministerstva financií Slovenskej republiky	16
3.8  Odbor finančnej kontroly prostriedkov EÚ na Ministerstve financií SR	11
3.9    Kontrolné útvary ministerstiev	11
3.10 Správy finančnej kontroly	12
3.11 Útvary vnútorného auditu ministerstiev	12
3.12 Centrálny kontaktný orgán pre OLAF v Slovenskej   republike	12
3.13 Orgán vydávajúci prehlásenie o ukončení pomoci	12
4. Zmluvný rámec Kohézneho fondu v rámci Slovenskej republiky	20
4.1    Splnomocnenie o delegovaní právomocí medzi RO a SORO	20
4.2  Dohoda o financovaní pre implementáciu projektov Kohézneho fondu (ďalej len Dohoda o financovaní)	13
4.3  Zmluvy o poskytnutí finančného príspevku a implementácii projektov Kohézneho fondu	21
4.4  Zmluva medzi konečným prijímateľom a dodávateľom	14
5.  Finančné riadenie projektu Kohézneho fondu	15
5.1  Pravidlá Európskych spoločenstiev pre využívanie prostriedkov z Kohézneho fondu	15
5.2  Pravidlá Slovenskej republiky pre využívanie prostriedkov z Kohézneho fondu	16
5.3   Finančné plánovanie, alokácia, stanovenie záväzku na projekt Kohézneho fondu a programové rozpočtovanie	17
5.4   Systém finančného riadenia  projektov Kohézneho fondu	18
5.4.1  Systém účtov  pre financovanie projektov KF	18
5.4.2  Účty PO pre KF	19
5.4.3  Účty SOPO pre KF	19
5.4.4  Účty KP, ktorý nie je štátnou rozpočtovou organizáciou, pre KF	19
5.4.5. Účet na vyrovnávanie kurzových rozdielov, úhradu bankových poplatkov, penále (úrokov z omeškania) a daní z úrokov (vyrovnávací účet), vedený v SKK	19
5.5   Finančné toky pri realizácii projektu Kohézneho fondu	20
5.5.1  Obdržanie zálohovej platby z Európskych spoločenstiev	20
5.5.2  Prevod finančných prostriedkov na základe predloženej žiadosti o platbu KP (pre neuhradený účtovný doklad)	20
5.5.3  Refundácia výdavkov KP (pre uhradený účtovný doklad)	22
5.5.4     Zabezpečenie prostriedkov ES z účtov iných projektov KF v prípade nedostatku prostriedkov ES na účte projektu KF (kríženie zdrojov ES)	22
5.5.5  Certifikácia výdavkov	22
5.5.6  Žiadosť o priebežnú platbu z Európskych spoločenstiev	38
5.5.7  Záverečná správa o projekte Kohézneho fondu a záverečná platba	24
5.6   Nezrovnalosti a vrátenie dlžných čiastok	26
5.7   Používanie mien a kurzové rozdiely	27
5.8      Účtovníctvo, finančné výkazníctvo a archivácia	28
6.  Monitorovanie a elektronická výmena údajov	46
7.   Finančná kontrola	31
7.1   Následná finančná kontrola	32
8.  Vnútorný audit	34
9.  Prehlásenie o ukončení pomoci	35
10. Záverečné ustanovenia	35

Použité skratky

ECB   	- Európska centrálna banka 
EK    	- Európska komisia
ES    	- Európske spoločenstvo
IO EIP 	- Implementačný orgán environmentálnych investičných projektov 
IO    	- Implementačný orgán
KB	- Komerčná banka
KF   	- Kohézny fond
KP   	- Konečný prijímateľ 
PO    	- Platobný orgán
RO    	- Riadiaci orgán
SFK   	- správa finančnej kontroly
SOPO  	- Sprostredkovateľský orgán pod Platobným orgánom
SORO  	- Sprostredkovateľský orgán pod Riadiacim orgánom
SSC	- Slovenská správa ciest
SR   	- Slovenská republika
ŠP    	- Štátna pokladnica
ŠR	- štátny rozpočet
ŽSR	- Železnice Slovenskej republiky

Základné definície a pojmy

Pre účely systému finančného riadenia Kohézneho fondu (KF) sa rozumie:

1.	Audit trail – podrobný popis riadenia a realizácie pomoci z KF na všetkých úrovniach.
2.	Certifikácia – potvrdenie správnosti, úplnosti, reálnosti a oprávnenosti výdavkov a efektívnosti systémov riadenia a kontroly KF.
3.	Finančný plán projektu Kohézneho fondu – plán obsahujúci celkové financovanie projektu KF počas trvania jeho realizácie podľa zdrojov financovania.
4.	Kohézny fond – fond určený pre členské krajiny ES, u ktorých hodnota HDP na obyvateľa je nižšia ako 90% priemeru ES. Podporuje projekty dopravnej infraštruktúry a životného prostredia.
5.	Konečný prijímateľ (KP) - orgán, organizácia, právnická osoba alebo administratívna jednotka, ktorá má prospech z projektu KF. V prípade rezortu dopravy sú KP zároveň implementačnými orgánmi (Slovenská správa ciest, Železnice SR). IO v prípade rezortu životného prostredia môže delegovať svoju zodpovednosť za obstarávanie alebo iné záležitosti na KP. KP participuje na výberovom konaní v súlade s pravidlami ES. Vykonáva dohľad nad realizáciou projektu KF zhotoviteľom.
6.	Monitorovací výbor pre Kohézny fond – orgán zodpovedný za monitorovanie pokroku v realizácii jednotlivých projektov KF, ktorý je zložený zo zástupcov EK, Riadiaceho orgánu, Platobného orgánu, IO, sprostredkovateľských orgánov, medzinárodných finančných a úverových inštitúcií a ostatných zainteresovaných subjektov. Výboru predsedá zástupca menovaný RO.
7.	Oprávnené výdavky – výdavky, ktoré boli skutočne realizované v rámci obdobia stanoveného v Rozhodnutí EK o poskytnutí pomoci pre projekt KF a ktoré boli v súlade s kritériami ES.
8.	Orgán vydávajúci prehlásenie o ukončení pomoci (Winding-up Body) – nezávislý orgán zodpovedný za vypracovanie prehlásenia o ukončení pomoci pre každý projekt financovaný z KF, ktoré je nevyhnutnou podmienkou na predloženie žiadosti o záverečnú platbu z EK. 
9.	Platobný orgán (PO) - orgán zodpovedný za príjem a prevod prostriedkov ES na KP a za certifikáciu výkazu výdavkov, na základe ktorej predkladá žiadosti o platby z Európskej komisie (EK).
10.	Riadiaci orgán (RO) - orgán zodpovedný za všeobecné riadenie a koordináciu operácií KF na národnej úrovni.
11.	Sprostredkovateľský orgán pod Platobným orgánom (SOPO) – samostatný útvar zriadený na vecne príslušnom ministerstve (Ministerstvo životného prostredia SR a Ministerstvo dopravy, pôšt a telekomunikácií SR) vykonávajúci určité úlohy delegované z PO. Rozsah a definovanie delegovaných úloh je popísaný v časti v kompetencii PO.
12.	Sprostredkovateľský orgán pod Riadiacim orgánom (SORO) – orgán zriadený ako samostatný útvar na vecne príslušnom ministerstve (Ministerstvo životného prostredia SR a Ministerstvo dopravy, pôšt a telekomunikácií SR), ktorý zodpovedá za riadenie  KF za príslušnú oblasť (doprava alebo životné prostredie) a vykonáva určité úlohy delegované z RO. Zodpovedá za posudzovanie, hodnotenie, výber a predkladanie projektov životného prostredia, resp. dopravnej infraštruktúry a vypracovanie finančných plánov pre projekty KF. Rozsah a definovanie delegovaných úloh je v kompetencii RO.
13.	Implementačný orgán (IO) – útvar zriadený na vecne príslušnom ministerstve (Oddelenie implementácie KF a ISPA – odbor Implementačná agentúra environmentálnych investičných projektov, Ministerstvo životného prostredia SR; Odbor implementácie projektov cestnej infraštruktúry, Ministerstvo dopravy, pôšt a telekomunikácií SR) alebo na to určenom orgáne (Železnice SR), ktorý je zodpovedný za implementáciu projektov KF v zmysle platnej legislatívy EÚ a legislatívy SR a iných aplikovateľných predpisov. V prípade, že IO nie je konečným prijímateľom (MŽP SR a MDPT SR pre cestnú infraštruktúru), budú do implementácie zahrnuté aj orgány a podniky, ktoré majú z projektu KF prospech.
14.	Štátna pokladnica (ŠP) – inštitúcia zabezpečujúca centralizáciu príjmov a realizáciu výdavkov verejného rozpočtu, štátneho rozpočtu (ŠR), a dennú likviditu ŠR. 
15.	Štrukturálne fondy – finančné nástroje ES (Európsky poľnohospodársky usmerňovací a záručný fond – usmerňovacia sekcia - EAGGF, Európsky fond regionálneho rozvoja - ERDF, Európsky sociálny fond – ESF a Finančný nástroj na usmerňovanie rybolovu - FIFG), ktoré prispievajú k dosiahnutiu cieľov štrukturálnej politiky Európskej únie. 
16.	Dodávateľ - právnická alebo fyzická osoba, ktorá sa na základe zmluvy s KP, resp. IO podieľa na realizácii projektu KF. 
17.	Zúčtovací doklad – doklad dokazujúci uskutočnenie výdavku, t.j. doklad o uskutočnení plnenia dodávky stavby, tovaru alebo služby a o jeho zaplatení zo strany KP.
18.	Žiadosť o platbu KP – doklad, ktorým KP žiada o realizáciu platby na základe predloženej žiadosti od dodávateľa.

1. Úvod

Slovenská republika (SR) môže dňom vstupu do Európskej únie (EÚ) čerpať finančné prostriedky z KF. Jednou zo základných podmienok stanovených EK v rámci Negociačnej kapitoly 21 – Regionálna politika a koordinácia štrukturálnych nástrojov - je stanovenie systému finančného riadenia KF. 

Systém finančného riadenia KF zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečnému prijímateľovi, sledovanie finančných tokov a finančná kontrola pri realizácii pomoci z KF. 

Základné rámce systému finančného riadenia KF boli vymedzené už materiálom „Koncepcia systému finančného riadenia KF“, ktorý bol schválený uznesením vlády SR č.1029 dňa 18.9.2002. Cieľom predkladaného materiálu je preto v súlade s úlohou B.1 uvedeného uznesenia vlády SR aktualizovať systém finančného riadenia KF.

Aktualizovaná „Koncepcia systému finančného riadenia KF“ vymedzuje v úvodných častiach právny rámec KF v SR, hlavné subjekty finančného riadenia projektov KF a definuje vzťahy medzi nimi. V hlavnej časti materiálu sa stanovuje rámec pre finančné riadenie projektov KF. Koncepcia v záverečnej časti vymedzuje prvky monitoringu, kontroly, auditu a ukončenia projektov KF.

2. Právny rámec pre Kohézny fond

2.1 Prehľad právnych noriem Európskych spoločenstiev vzťahujúcich sa na Kohézny fond

•	Šiesta Smernica Rady 77/388/EHS o harmonizácii zákonov členských štátov týkajúcich sa daní z obratu – spoločný systém dane z pridanej hodnoty;
•	Nariadenie Rady č. 1605/2002/ES z 25. júna 2002 o finančnom nariadení vzťahujúcom sa na všeobecný rozpočet ES; 
•	Nariadenie Komisie č. 2342/2002/ES90/610/EHS z 23. Decembra 2002 ustanovujúce podrobné pravidlá implementácie nariadenia Rady č. 1605/2002/ES o finančnom nariadení vzťahujúcom sa na všeobecný rozpočet ES;
•	Nariadenie EK 93/3418/ES stanovujúce podrobné pravidlá pre implementáciu niektorých ustanovení Finančného Nariadenia 77/1231/EHS z 21.decembra 1977;
•	Nariadenie Rady  94/1164/ES zakladajúce KF zo 16.mája 1994;
•	Nariadenie EK 94/1831/ES týkajúce sa porušenia predpisov a vrátenia súm neoprávnene vyplatených v súvislosti s financovaním KF a organizácie informačného systému v tejto oblasti z 26.júla 1994;
•	Nariadenie Rady 95/2988/ES o ochrane finančných záujmov ES z 18.decembra 1995;
•	Nariadenie Rady 96/2185/ES o kontrolách a inšpekciách na mieste vykonávaných EK za účelom ochrany finančných záujmov ES pred spreneverou a inými podvodmi; 
•	Rozhodnutie EK 96/455/ES z 25.júna 1996, týkajúce sa opatrení pre informovanie a zverejňovanie, ktoré budú musieť vykonávať členské štáty a EK v súvislosti s aktivitami KF podľa Nariadenia Rady (ER) 1164/94;
•	Nariadenie Rady 99/1264/ES, ktoré mení a dopĺňa Nariadenie Rady 94/1164/ES z 21.júna 1999;
•	Nariadenie Rady 99/1265/ES, ktoré mení a dopĺňa prílohu II Nariadenia Rady 94/1164/ES z 21.júna 1999; 
•	Nariadenie Rady 2001/762/ES, ktorým sa mení Finančné Nariadenie 77/1231/EHS z 21.decembra 1977 o všeobecnom rozpočte ES ohľadne oddelenia funkcií vnútorného auditu od predbežnej finančnej kontroly zo dňa 9.apríla 2001;
•	Nariadenie EK 2002/1386/ES, ktorým sa stanovujú podrobné pravidlá realizácie Nariadenie Rady 94/1164/ES ohľadne riadiacich a kontrolných systémov pre pomoc poskytovanú v rámci KF a postupy pre vykonávanie finančných opráv;
•	Nariadenie EK 2003/16/ES, ktorým sa stanovujú podrobné pravidlá realizácie Nariadenie Rady 94/1164/ES ohľadne oprávnenosti výdavkov v kontexte opatrení čiastočne financovaných z KF.

2.2 Prehľad právnych noriem Slovenskej republiky vzťahujúcich sa na Kohézny fond

•	Zákon NR SR č.39/1993 Z.z. o Najvyššom kontrolnom úrade SR v znení neskorších predpisov;
•	Zákon  č.523/2004 Z.z. o rozpočtových pravidlách verejnej správy a o zmene a doplnení niektorých zákonov  v znení neskorších predpisov;
•	Zákon NR SR č.231/1999 Z.z. o štátnej pomoci v znení neskorších predpisov;
•	Zákon NR SR č.254/1998 Z.z. o verejných prácach;
•	Zákon č. 523/2003 Z.z. o verejnom obstarávaní v znení neskorších predpisov a o zmene zákona č. 575/2001 Z.z. o organizácii ústrednej štátnej správy v znení neskorších predpisov pre verejné obstarávanie spustené do 31.1.2006 a zákon č. 25/2006 Z.z. o verejnom obstarávaní  v znení neskorších predpisov pre verejné obstarávanie spustené od  1.2. 2006;
•	Zákon č. 595/2003 Z.z. o dani z príjmov v znení neskorších predpisov;
•	Zákon NR SR č.440/2000 Z.z. o správach finančnej kontroly v znení zákona NR SR č.150/2001 Z.z.;
•	Zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z.z;
•	Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov; 
•	Zákon č. 431/2002 Z.z. o účtovníctve v znení neskorších predpisov;
•	Zákon č. 18/1996 Z.z. o cenách v znení neskorších predpisov.

2.3 Medzinárodné zmluvy

•	Rámcová dohoda medzi EK a vládou SR o úprave podmienok pre technický, legislatívny a administratívny rámec, na základe ktorého budú vykonávané opatrenia súvisiace s financovaním programov pomoci v SR, ktoré vyplývajú z Nariadenia Rady 3906/89/EHS z 18.decembra 1989 ako aj jeho dodatku Nariadenia Rady 1764/93/EHS;
•	Európska dohoda o pridružení uzatvorená medzi ES a ich členskými štátmi na jednej strane a SR na strane druhej podpísaná dňa 4.10.1993;
•	Proces rozširovania a podmienky prijatia nových členov sú upravené v základných dokumentoch EÚ ako Agenda 2000, Biela kniha (Whitepaper) a Partnerstvo pre vstup.

2.4 Zmluvné vzťahy medzi hlavnými subjektami riadenia Kohézneho fondu

•	Splnomocnenie o delegovaní právomocí medzi RO a SORO;
•	Dohoda o financovaní pre implementáciu projektov Kohézneho fondu (ďalej len Dohoda o financovaní);
•	Zmluva o poskytnutí finančného príspevku a implementácii projektu Kohézneho fondu v sektore životného prostredia;
•	Zmluva o implementácii a financovaní projektu železničnej  infraštruktúry (uzatváraná medzi SOPO/SORO  a IO/KP);
•	Zmluva o implementácii a financovaní projektu cestnej infraštruktúry (uzatváraná medzi MDPT SR a KP (NDS))
•	Zmluva medzi Konečným prijímateľom a dodávateľom.

2.5 Uznesenia vlády Slovenskej republiky a ďalšie usmernenia v oblasti Kohézneho fondu

•	Uznesenie vlády SR č.240/2001 k Národnému plánu regionálneho rozvoja SR; 
•	Uznesenie vlády SR č.1154/2001 k Prioritným úlohám vlády SR vyplývajúcim z Pravidelnej správy EK o pripravenosti SR na členstvo v EÚ;
•	Uznesenie vlády SR č.15/2002 k Správe o príprave zavedenia štrukturálnych fondov EÚ na Ministerstve financií SR za rok 2001;
•	Uznesenie vlády SR č.133/2002 k Návrhu rozhodnutia o finálnej podobe Národného plánu regionálneho rozvoja SR (rozhodnutie medzi CSF a SPD);
•	Uznesenie vlády SR č.606/2002 k Návrhu obsahového a organizačného zabezpečenia vypracovania Národného rozvojového plánu SR;
•	Uznesenie vlády SR č.678/2002 k Správe o zabezpečení uzavretia kapitoly 21 – Regionálna politika a koordinácia štrukturálnych nástrojov;
•	Koncepcia systému finančného riadenia KF, ktorá bola dňa 18.septembra 2002 schválené uznesením vlády SR č.1029;
•	Uznesenie vlády SR č.46 dňa 22.januára 2003 - materiál Ministerstva financií SR Finančné rámce pre využívanie prostriedkov zo štrukturálnych fondov a KF na skrátené programovacie obdobie 2004-2006;
•	Informácia o predpokladanom dopade vstupu SR do ES na verejné financie v rokoch 2004, 2005 a 2006. Uvedené finančné rámce zo zdrojov ES a spolufinancovania zo ŠR boli premietnuté do návrhu východísk ŠR na rok 2004, ktoré boli schválené uznesením vlády SR č.444 zo dňa 5. júna 2003;
•	Uznesenie vlády SR č.684  zo 16.júla 2003 k Správe o pripravenosti SR na čerpanie predvstupových nástrojov, KF a štrukturálnych fondov k 30. júnu 2003;
•	Uznesenie vlády SR č.815 z 27.augusta 2003 ku Koncepcii financovania projektov podporovaných z predvstupových fondov, štrukturálnych fondov a KF na roky 2004 – 2006;
•	Uznesenie vlády SR č. 1159 z  1. decembra 2004 ku Koncepcii financovania projektov z predvstupových fondov, Prechodného fondu a Kohézneho fondu na roky 2004-2006.

3. Inštitucionálny rámec Kohézneho fondu 

Do systému implementácie a finančného riadenia projektov KF sú zapojené nasledovné subjekty: 

1.	Platobný Orgán (PO)
2.	Sprostredkovateľský Orgán pod Platobným Orgánom (SOPO)
3.	Riadiaci Orgán (RO)
4.	Sprostredkovateľský Orgán pod Riadiacim Orgánom (SORO)
5.	Implementačný Orgán (IO)

Do systému monitorovania, kontroly, auditu a ukončenia projektu KF sú zapojené nasledovné subjekty: 

6.	Monitorovací výbor pre KF
7.	Odbor metodiky finančnej kontroly a vnútorného auditu MF SR
8.	Odbor finančnej kontroly prostriedkov EÚ Ministerstva financií SR
9.	Kontrolné útvary ministerstiev
10.	Správy finančnej kontroly (SFK)
11.	Útvary vnútorného auditu ministerstiev
12.	Centrálny kontaktný orgán pre OLAF v SR
13.	Orgán vydávajúci prehlásenie o ukončení pomoci

3.1 	Platobný orgán

Funkciou PO bolo v zmysle uznesenia vlády SR č.133 z 13.februára 2002 poverené Ministerstvo financií SR. V rámci MF SR zabezpečuje túto funkciu Oddelenie ISPA a KF a Oddelenie účtovníctva v rámci Odboru Národného fondu.

PO je zodpovedný predovšetkým za nasledovné úlohy:

•	koordináciu prípravy všetkých pracovných a účtovných postupov súvisiacich s príjmom zálohovej platby, priebežných platieb a záverečnej platby z EK a výkonu týchto činností;
•	tvorba rezervy na prípadné kurzové straty;
•	vypracovanie žiadostí o zálohové,  priebežné platby a záverečnú platbu a ich predkladanie EK;
•	 certifikáciu výkazu výdavkov a jeho predkladanie EK spolu so žiadosťami o priebežné platby a záverečnú platbu;
•	uskutočňovanie prevodu finančných prostriedkov na úhradu žiadostí o zálohové, priebežné a záverečnú platbu na úroveň SOPO;
•	schvaľovanie aktualizovaných odhadov výdavkov pre projekt KF na bežný a nasledujúci rok a ich predloženie EK;
•	vedenie knihy dlžníkov v súlade s článkom 7 Nariadenia EK 1386/2002/ES;
•	zabezpečenie plnenia článku 16 (1, 2, 3, 5) Nariadenia EK 1386/2002/ES;
•	vykonávanie predbežnej a priebežnej finančnej kontroly žiadosti o platbu KP;
•	odrátanie neoprávnene použitých finančných prostriedkov z nasledujúcej žiadosti o priebežnú platbu alebo záverečnú platbu predkladanú EK;
•	zostavovanie a zaslanie Bezodkladnej správy o nezrovnalostiach na centrálny kontaktný orgán pre OLAF v SR;
•	zostavovanie a zaslanie Štvrťročnej správy o zistených nezrovnalostiach a s tým súvisiacich čiastok na centrálny kontaktný orgán pre OLAF  v SR;
•	zostavovanie a zaslanie Štvrťročnej správy o náprave zistených nezrovnalostí a s tým súvisiacich čiastok na centrálny kontaktný orgán pre OLAF v SR;
•	zostavovanie a zaslanie osobitnej Správy o výške nevymožených čiastok na centrálny kontaktný orgán pre OLAF v SR;
•	metodické riadenie SOPO;
•	vedenie účtovníctva, finančného výkazníctva a uschovávanie účtovných dokladov v súlade s právnymi predpismi ES a SR;
•	účasť na rokovaniach Monitorovacieho výboru pre KF.

PO deleguje výkon niektorých svojich funkcií na SOPO. Rozsah týchto právomocí je stanovený v Dohode medzi PO, SOPO a IO. Celková zodpovednosť za delegované právomoci zostáva na PO. PO nemôže na SOPO delegovať certifikáciu výdavkov voči EK, predkladanie žiadosti o priebežnú platbu a záverečnú platbu z EK a príjem prostriedkov z EK (predmet zmluvy – kapitola 4.2).

3.2 Sprostredkovateľský orgán pod Platobným orgánom

Funkciu SOPO vykonávajú samostatné útvary v rámci rezortných ministerstiev – Ministerstva životného prostredia SR, Finančné a platobné oddelenie Implementačnej agentúry environmentálnych investičných projektov a Ministerstva dopravy, pôšt a telekomunikácií SR, Sekcia rozpočtu a vnútornej ekonomiky. 

SOPO je zodpovedný predovšetkým za nasledovné úlohy:

•	zasielanie prehľadu realizovaných platieb na projekty KF za daný mesiac na PO;  
•	zriadenie a zrušenie účtov v ŠP;
•	kontrola prehlásenia KP o zabezpečení vlastných prostriedkov na spolufinancovanie predloženej žiadosti o platbu KP v súlade s Rozhodnutím EK o poskytnutí pomoci pre projekt KF, v prípade nezabezpečenia informovanie PO;
•	zabezpečenie overenia, či KP poukázal finančné prostriedky zo svojho účtu na účet dodávateľa,  v prípade nepoukázania informovanie PO;
•	vypracovanie podkladov k žiadosti PO na EK o priebežnú a záverečnú platbu;
•	zabezpečenie predfinancovania zdrojov ES, predplácanie faktúr;
•	zasielanie informácií PO pre potreby monitorovania plnenia  finančnej realizácie projektu KF;
•	predkladanie manuálov a všetkých zmien v postupoch (interných manuáloch) SOPO platobnému orgánu a riadiacemu orgánu priebežne do 5 pracovných dní od schválenia  zmeny postupov;
•	rozpočtovanie príjmov z ES na projekt KF ako aj k týmto príjmom priradených výdavkov, a to v rámci svojej rozpočtovej kapitoly;
•	rozpočtovanie výdavkov ŠR určených na spolufinancovanie projektu KF, a to v rámci svojej rozpočtovej kapitoly;
•	koordinácia prác pri rozpočtovaní príjmov z ES na projekty KF, k týmto príjmom priradených výdavkov rozpočtovaných v rámci príslušnej rozpočtovej kapitoly a rozpočtovanie výdavkov ŠR na spolufinancovanie projektu KF s Odborom rozpočtu EÚ k ES Ministerstva financií SR;
•	rozpočtovanie rezervy určenej na predfinancovanie posledných 20% príspevku ES na projekt KF (EK prevedie posledných 20% príspevku ES na projekt KF až s určitým časovým oneskorením po ukončení projektu), a to v rámci rozpočtovania pre daný projekt;
•	zostavovanie aktualizovaných odhadov výdavkov pre projekt KF na bežný a nasledujúci rok a jeho predloženie PO;
•	prevod finančných prostriedkov na základe predloženej žiadosti o platbu KP, schválenie predloženej žiadosti o platbu; 
•	predkladanie potrebných informácií k štvrťročným „Správam o zistených nezrovnalostiach a s tým súvisiacich čiastok“ a „Správam o náprave zistených nezrovnalostí a s tým súvisiacich čiastok“ PO;
•	vykonávanie predbežnej a priebežnej finančnej kontroly žiadosti o platbu KP;
•	vyplnenie a predkladanie výkazu výdavkov PO;
•	vedenie účtovníctva, finančného výkazníctva a uschovávanie účtovných dokladov v súlade s právnymi predpismi ES a SR;
•	okamžité informovanie PO o zistených nezrovnalostiach;
•	účasť na rokovaniach Monitorovacieho výboru pre KF.

3.3	Riadiaci orgán

Za RO pre KF bolo uznesením vlády SR č. 678/2002 určené Ministerstvo výstavby a regionálneho rozvoja Slovenskej republiky. 

RO pre KF je zodpovedný predovšetkým za plnenie nasledujúcich úloh:  

•	celkové riadenie KF v SR a metodické usmernenie orgánov zodpovedných za realizáciu projektov KF;
•	vytvorenie aktuálnej databázy právnych aktov EÚ a SR relevantných ku KF a zabezpečenie jej včasnej aktualizácie; 
•	vypracovanie strategického programovacieho dokumentu pre KF; 
•	koordinácia projektov KF pripravovaných jednotlivými rezortmi - tvorba rovnováhy medzi projektmi dopravnej infraštruktúry a životného prostredia; 
•	definovanie cieľov a priorít investícií pre stanovené programovacie obdobie, vrátane finančného plánu pre dané obdobie a  indikatívneho zoznamu projektov;
•	programovanie, posudzovanie žiadostí o podporu z KF a výber projektov KF na základe Stratégie SR pre KF 2004-2006;
•	zabezpečenie dôkladného hodnotenia projektov KF pred prijatím Rozhodnutia EK o poskytnutí pomoci pre projekt KF, aby socio-ekonomický prínos projektov KF zodpovedal vynaloženým zdrojom; 
•	zhromažďovanie finančných a štatistických informácií o vykonávaní pomoci (pre ukazovatele monitorovania, hodnotenia a odovzdávanie týchto údajov v súlade s dohodnutými mechanizmami medzi členskými štátmi a EK), vrátane zabezpečenia informačných systémov umožňujúcich výmenu dát; 
•	zabezpečenie súladu pomoci z KF s politikami ES a pomoci zo štrukturálnych fondov; 
•	zabezpečenie analýzy nákladov a výnosov pripravovaných projektov KF, vrátane priamych a nepriamych vplyvov na zamestnanosť;
•	predkladanie schválených žiadostí o podporu z KF do vlády SR a následne na EK;
•	poskytovanie informácií o  ekonomickej vhodnosti pripravovaných projektov KF a ich hospodárskych a sociálnych prínosoch v strednodobom horizonte, ktoré musia byť úmerné použitým zdrojom;
•	kontrola zabezpečenia spolufinancovania projektov  KF zo zdrojov KP vo fáze jeho programovania a kontrola prehlásenia KP o zabezpečení vlastných zdrojov pre spolufinancovanie projektu KF, vrátane problematiky záložného práva;
•	overovanie súladu projektu KF s národnou stratégiou v danej oblasti, národnými pravidlami a politikami ES v oblasti štátnej pomoci, verejného obstarávania, ochrany životného prostredia a rovnosti príležitostí;
•	zabezpečenie plnenia článku 2 (1) Nariadenia EK 1386/2002/ES; 
•	zabezpečenie plnenia  článku 5 (1, 2) Nariadenia EK 1386/2002/ES; 
•	zabezpečenie plnenia článku 6 (4) Nariadenia EK 1386/2002/ES; 
•	bezodkladné informovanie EK o požiadavkách orgánov, v rámci ktorých sú delegované právomoci v riadení KF;
•	spracovanie a spravovanie jednotnej databázy všetkých pripravovaných a schválených projektov KF, vedenie databázy zdrojov financovania projektov KF a databázy kritérií zdrojov financovania projektov KF;
•	dohľad nad projektmi KF za účelom zabezpečenia kvality predkladaných projektov KF do vlády SR a na EK; 
•	uzatvorenie splnomocnenia o delegovaní právomocí medzi RO a SORO;
•	vypracovanie a priebežné aktualizovanie vnútorného manuálu RO KF;
•	poskytovanie relevantných informácií ES;
•	dohľad nad projektmi KF, realizovanými príslušnými orgánmi pre zabezpečenie ich vysokej kvality; 
•	uzatvorenie dohôd medzi SORO a IO, kde by boli upravené vzájomné vzťahy;
•	predkladanie postupov RO,  SORO a IO na PO týkajúce sa najmä nasledovných oblastí: 
a) overenie reálnosti nárokovaných výdavkov na realizáciu projektu KF v súlade s termínmi stanovenými v Rozhodnutí EK o poskytnutí pomoci pre projekt KF a cieľmi spojenými s projektom KF; 
	b) zabezpečenie súladu s právnymi predpismi ES; 
	c) uchovávanie, aktualizácia a dodržiavanie audit trailu; 
•	zabezpečenie predkladania manuálov a všetkých zmien v postupoch (v manuáloch) RO, SORO a IO platobnému orgánu  v zmysle čl. 4 Nariad. Komisie (ES) č.  1386/2002 priebežne do 5 pracovných dní od schválenia  zmeny postupov a vedenie evidencie o vykonávaní kontroly projektov na mieste;
•	zabezpečenie dodržiavania audit trailu na každej úrovni riadenia KF; 
•	overovanie výkonu úloh delegovaných riadiacim orgánom na SORO v splnomocnení o delegovaní právomocí uzavretým medzi RO a SORO ;
•	zabezpečovanie aktualizácie a vývoja ITMS podľa aktuálnych potrieb;
•	zodpovednosť za vkladanie údajov spojených s výkonom svojich úloh  do ITMS a dohľad nad zabezpečením vkladania údajov ostatnými orgánmi;
•	zostavovanie aktualizovaných odhadov výdavkov – cash-flow, pre projekt KF na bežný a nasledujúci rok  aktualizovaný na mesačnej báze a jeho predloženie PO;
•	kontrola finančných plánov projektov KF, ktoré sú vypracované KP;
•	uzatváranie zmlúv o poskytnutí finančného príspevku a implementácii projektu KF s IO/KP;
•	predloženie záverečnej správy o realizácii projektu financovaného z KF na PO do 4 mesiacov od ukončenia projektu;
•	realizovanie opatrení na primeranú propagáciu ES a KF v súlade s nariadením Komisie č. 621/2004, ktoré sa týka informačných a propagačných opatrení zabezpečovaných členskými štátmi a Komisiou súvisiacimi s aktivitami Kohézneho fondu podľa nariadenia Rady ES č. 1164/1994, najmä:
- zabezpečenie publicity o príležitostiach, ktoré pomoc ES ponúka pre prípadných KP;
- informovanie verejnosti o príslušnej pomoci ES a o jej výsledkoch na svojom úseku;
•	metodické riadenie  SORO a IO ohľadne postupov, týkajúcich sa najmä nasledovných oblastí:
- overenie reálnosti nárokovaných výdavkov na realizáciu projektu KF v súlade s termínmi stanovenými v Rozhodnutí EK o poskytnutí pomoci pre projekt KF a cieľmi spojenými s projektom KF;
- zabezpečenie súladu s právnymi predpismi ES;
- uchovávanie, aktualizácia a dodržiavanie audit trailu;
•	evidencia a  archivácia dokumentov v súlade s príslušnými smernicami ministerstva;
•	vykonávanie kontroly fyzickej realizácie projektu ako predbežnej finančnej kontroly žiadostí konečného prijímateľa o platbu a relevantných účtovných dokladov preukazujúcich uskutočnenie výdavku (v zmysle článku 4 Nariadenia Komisie (ES) 1386/2002), ktorá zahŕňa:
-	administratívnu kontrolu, 
-	kontrolu na mieste;
I.	v rámci administratívnej kontroly  sa overuje:
-	oprávnenosť nárokovaných výdavkov, t.j. reálnosť, správnosť, aktuálnosť, neprekrývanie sa výdavkov;
-	matematickú správnosť číselných údajov uvedených v  žiadosti o platbu a v priložených účtovných dokladoch (overenie faktúr a v súlade s podmienkami zmluvy); 
-	dodržanie podmienok stanovených v legislatíve SR a EÚ týkajúcich sa najmä verejného obstarávania, ochrany životného prostredia, rovnosti príležitostí a  publicity);
II.	 v rámci kontroly na mieste sa overuje najmä:
-	dodanie spolufinancovaných tovarov, vykonanie prác a poskytnutie služieb, 
-	či KP má nárokované výdavky súvisiace s realizovaným projektom zaznamenané vo svojom účtovnom systéme, zabezpečenie publicity a pod.,
-	prípadné príjmy KP/PP z užívania realizovaného projektu, z úrokov a nakladanie s nimi,
-	dodržiavanie pravidiel publicity (v zmysle Nariadenia Komisie (ES) 1159/2000).

•	na základe vykonávanej kontroly fyzickej realizácie projektu v zmysle článku 4 Nariadenia Komisie (ES) 1386/2002 vypracovanie Prehlásenia o overení výdavkov ;
•	stanovenie pravidiel výberu vzorky pre vykonanie kontroly na mieste;
•	predkladanie žiadostí o zmenu alebo doplnenie rozhodnutia Komisie o poskytnutí pomoci z KF platobnému orgánu;  
•	zabezpečenie predkladania správ o výsledkoch následných finančných kontrol RO a SORO na platobný orgán;
•	vykonávanie kontroly v súlade s Manuálom procedúr na úrovni riadenia KF pre príslušné programovacie obdobie a v súlade s Postupmi pre finančnú kontrolu štrukturálnych fondov a KF schválenými uznesením vlády SR č. 559 z 13.07.2005;
•	okamžité informovanie PO a SOPO o zistených nezrovnalostiach;
•	okamžité informovanie PO o zmenách vlastníckych vzťahov KP, ktorým je odsúhlasená pomoc;
•	organizovanie hodnotenia po ukončení projektu KF;
•	monitorovanie implementácie projektov KF a vykonávanie ostatných činností v súvislosti s monitorovaním; 
•	vykonávanie činností sekretariátu Monitorovacieho výboru pre KF a predsedanie jeho rokovaniam; 
•	predkladanie Ročných správ o realizácii projektu KF na EK a PO, po ich schválení Monitorovacím výborom pre KF;
•	predkladanie Záverečnej správy o projekte KF na EK a PO, po jej schválení Monitorovacím výborom pre KF; 
•	predkladanie potrebných informácií k Štvrťročným správam o zistených nezrovnalostiach a s tým súvisiacich čiastok a Štvrťročným správam o náprave zistených nezrovnalostí a s tým súvisiacich čiastok PO; 

RO deleguje výkon niektorých svojich funkcií na SORO. Rozsah týchto úloh je stanovený v  splnomocnení o delegovaní právomocí medzi RO  a SORO. Celková zodpovednosť za zabezpečenie výkonu operácií a ich správnosti v rámci projektov KF zostáva na RO.

3.4	Sprostredkovateľský orgán pod Riadiacim orgánom

SORO sú útvary zriadené v rámci organizačnej štruktúry Ministerstva životného prostredia SR za sektor životného prostredia a Ministerstva dopravy, pôšt a telekomunikácií SR za sektor dopravy. Za Ministerstvo životného prostredia SR vykonáva túto funkciu Sekcia zahraničnej pomoci. Funkciu sprostredkovateľského orgánu v rámci Ministerstva dopravy, pôšt a telekomunikácií SR zabezpečuje Koordinačný výbor pre fondy EÚ pod vedením ministra dopravy, pôšt a telekomunikácií SR.

SORO je zodpovedný za plnenie  úloh, ktoré mu boli stanovené splnomocnením o delegovaní právomocí medzi RO a SORO. Bez ohľadu na úlohy určené v splnomocnení o delegovaní právomocí medzi RO a SORO, SORO vykonáva aktivity a úlohy, ktoré mu ukladá Koncepcia systému finančného riadenia Kohézneho fondu.

3.5 Implementačný orgán

Za sektor dopravy plní funkciu IO odbor implementácie projektov cestnej infraštruktúry Ministersva dopravy, pôšt a telekomunikácií SR a Železnice SR, za sektor životného prostredia je to oddelenie Implementácie KF a ISPA - odbor Implementačná agentúra environmentálnych investičných projektov v rámci Ministerstva životného prostredia SR. Železnice SR sú zároveň aj konečným prijímateľom v projektoch KF.
V prípade, že útvar IO a útvar SORO sú súčasťou jednej organizácie (napr. ministerstvo), je postačujúce, ak uvedené úlohy v rámci IO a SORO vykonáva jeden z týchto útvarov.
IO sú zodpovedné predovšetkým za nasledujúce úlohy:
•	riadne administratívne a technické riadenie a monitorovanie projektov KF, ktoré realizujú v spolupráci s KP;
•	uzatváranie zmlúv s KP o poskytnutí finančného príspevku a implementácii projektu KF (neplatí v prípade projektov železničnej infraštruktúry);
•	organizovanie verejného obstarávania, príp. delegovanie tejto právomoci na KP;
•	vykonávanie predbežnej a priebežnej finančnej kontroly žiadostí o platbu a sprievodných účtovných dokladov zahŕňajúcu:
-	administratívnu kontrolu, 
-	kontrolu na mieste;
•	v rámci administratívnej kontroly  sa overuje:
i)	oprávnenosť nárokovaných výdavkov, t.j. reálnosť, správnosť, aktuálnosť, neprekrývanie sa výdavkov;
ii)	matematickú správnosť číselných údajov uvedených v  žiadosti o platbu a v priložených účtovných dokladoch (overenie faktúr a v súlade s podmienkami zmluvy); 
iii)	dodržanie podmienok stanovených v legislatíve SR a EÚ týkajúcich sa najmä verejného obstarávania, ochrany životného prostredia, rovnosti príležitostí a  publicity);
•	v rámci kontroly na mieste sa overuje najmä:
iv)	dodanie spolufinancovaných tovarov, vykonanie prác a poskytnutie služieb; 
v)	či KP má nárokované výdavky súvisiace s realizovaným projektom zaznamenané vo svojom účtovnom systéme, zabezpečenie publicity a pod.;
•	predkladanie Žiadostí o platbu KP na SOPO za účelom ďalšieho schvaľovania a súčasne na SORO za účelom vykonania kontroly v zmysle čl. 4 Nariadenia Komisie 1386/2002;
•	podávanie informácie na SORO, RO a PO o dosiahnutom finančnom a fyzickom pokroku pri realizácii projektu KF;
•	monitorovanie implementácie projektov KF u KP;
•	zabezpečenie realizácie projektov KF smerujúcej k ich úspešnému ukončeniu;
•	vypracovanie a predkladanie monitorovacích správ na SOPO;
•	vypracovanie Ročných správ a ich predkladanie  na SOPO;
•	vypracovanie Záverečných správ o projekte KF a ich predkladanie na SOPO;
•	predkladanie manuálov a všetkých zmien v postupoch (v manuáloch)  IO riadiacemu orgánu  a platobnému orgánu priebežne do 5 pracovných dní od schválenia  zmeny postupov; 
•	predkladanie potrebných informácií k Štvrťročným správam o zistených nezrovnalostiach a Štvrťročným správam o náprave zistených nezrovnalostí  na PO;
•	okamžité informovanie PO o zistených nezrovnalostiach;
•	zabezpečenie preverenia spolufinancovania z vlastných prostriedkov KP v súlade s Rozhodnutím komisie o poskytnutí pomoci z KF;
•	zasielanie kópie zmluvy s dodávateľom podpísanej KP na SOPO a SORO;
•	účasť na rokovaniach Monitorovacieho výboru pre KF;
•	predkladanie správ o výsledkoch následných finančných kontrol na PO.

3.6 	Monitorovací výbor pre Kohézny fond

Monitorovací výbor pre KF zriaďuje RO po dohode s PO, SORO, SOPO, IO a ostatnými partnermi. 

Monitorovací výbor pre KF je zodpovedný predovšetkým za nasledovné úlohy:

•	monitorovanie plnenia realizácie projektov KF;
•	navrhovanie RO realizáciu úpravy alebo preskúmania štruktúry pomoci v rámci projektu KF;
•	schvaľovanie Ročných správ o realizácii projektu KF;
•	schvaľovanie Záverečných správ o projekte KF.

3.7	Odbor metodiky finančnej kontroly a vnútorného auditu Ministerstva financií Slovenskej republiky

Odbor metodiky finančnej kontroly a vnútorného auditu zabezpečuje plnenie úloh ako centrálnej harmonizačnej jednotky v oblasti koncepcie verejnej vnútornej finančnej kontroly, vypracováva metodiku finančnej kontroly a vnútorného auditu v súlade s medzinárodne uznávanými štandardami a skúsenosťami z praxe. Odbor je zriadený v Sekcii systému verejnej vnútornej finančnej kontroly a je zodpovedný najmä za:
•	prípravu a harmonizáciu legislatívy v oblasti finančnej kontroly a v oblasti vnútorného auditu vo väzbe na legislatívu EÚ, vypracováva koncepciu finančnej kontroly a vnútorného auditu a ďalšie koncepčné dokumenty, vykonávacie predpisy a metodické usmernenia;
•	koordináciu implementácie legislatívy upravujúcej finančnú kontrolu a vnútorný audit v orgánoch verejnej správy; 
•	vykonávanie metodického dohľadu v oblasti rozpočtových zdrojov a metodické usmerňovanie a harmonizovanie vykonávania predbežnej a priebežnej finančnej kontroly, následnej finančnej kontroly v oblasti vlastných rozpočtových zdrojov a vykonávania vnútorného auditu;
•	hodnotenie a monitorovanie úrovne (kvality a zhody) vykonávania finančnej kontroly a vnútorného auditu, ktorú sú orgány verejnej správy povinné vykonávať podľa osobitného predpisu;
•	spoluprácu s platobným orgánom pri zabezpečovaní systémov finančného riadenia Kohézneho fondu; 
•	spoluprácu pri koordinácii ročných plánov audítorov, ktorú vykonáva útvar vnútorného auditu prostriedkov EÚ na MF SR. 

3.8 Odbor finančnej kontroly prostriedkov EÚ na Ministerstve financií SR 

Odbor finančnej kontroly prostriedkov EÚ, zriadený v rámci Sekcie systému verejnej vnútornej finančnej kontroly MF SR sa člení na tri oddelenia: Oddelenie plánovania a koordinácie finančnej kontroly prostriedkov EÚ, Oddelenie finančnej kontroly predvstupovej pomoci a Kohézneho fondu a Oddelenie finančnej kontroly prostriedkov EÚ, pričom činnosti súvisiace s následnou finančnou kontrolou vykonaných činností a operácií Kohézneho fondu vykonávajú najmä:

1. Oddelenie plánovania a koordinácie finančnej kontroly prostriedkov EÚ, ktoré plní nasledovné úlohy: 
•	zabezpečovanie prípravy Konsolidovaného  plánu kontrol/auditov SR a EK zameraných na overenie účinného fungovania systémov riadenia a kontroly a na overenie deklarovaných výdavkov na vhodnej vzorke projektov spolufinancovaných z prostriedkov EÚ a vlastných zdrojov ES;
•	vypracovávanie stratégie auditu prostriedkov EÚ v Slovenskej republike;
•	plnenie úlohy orgánu auditu v súlade s príslušnou legislatívou EÚ v oblasti plánovania, monitorovania a predkladania správ EK;
•	monitorovanie dodržiavania záväzných limitov vzoriek overených oprávnených výdavkov pre jednotlivé prostriedky EÚ;
•	evidovanie právoplatných rozhodnutí v správnom konaní, informácií o povinnostiach odvodov prostriedkov, penále a pokutách uložených na základe zistení z kontrol a odvodoch prostriedkov uskutočnených do dňa ukončenia kontrol, ktoré sú predmetom koordinácie a ich predkladanie platobným orgánom; 

2. Oddelenie finančnej kontroly predvstupovej pomoci a Kohézneho fondu, ktoré plní nasledovné úlohy: 
•	vykonávanie následnej finančnej kontroly projektov spolufinancovaných z programu ISPA a Kohézneho fondu;
•	overovanie účinného fungovania systémov riadenia a kontroly pre určené operačné programy a projekty spolufinancované z európskych prostriedkov v spolupráci s relevantnými orgánmi SR a EK;
•	rozhodovanie o námietkach kontrolovaných subjektov o nepredpojatosti zamestnancov kontroly a prizvaných osôb ako aj o oznámeniach zakladajúcich pochybnosti o ich nepredpojatosti.

3.9 	Kontrolné útvary ministerstiev 

Kontrolné útvary ministerstiev, v ktorých sa nachádzajú PO, RO, SOPO, SORO a IO, plnia nasledovné úlohy:
•	vykonávajú kontrolu operácií a projektov KF pred ukončením pomoci zohľadňujúc rizikové faktory zistené orgánmi SR a EÚ za účelom realizácie minimálne 15%-nej kontroly celkových oprávnených výdavkov schválených projektov KF;
•	vykonávajú aj ďalšie následné finančné kontroly v zmysle ustanovení zákona č.502/2001 Z.z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z.z..

3.10 Správy finančnej kontroly

Správy finančnej kontroly sú rozpočtové organizácie so sídlom v Bratislave, Zvolene a Košiciach s pôsobnosťou v územných obvodoch v jednotlivých krajoch SR. V zmysle zákona NR SR č.440/2000 Z.z. o SFK v znení neskorších predpisov sú v rozsahu svojej pôsobnosti samostatnými kontrolnými orgánmi, ktoré plnia nasledovné úlohy:

•	vykonávajú kontrolu operácií a projektov KF pred ukončením pomoci zohľadňujúc rizikové faktory zistené orgánmi SR a EÚ za účelom realizácie minimálne 15%-nej kontroly celkových oprávnených výdavkov schválených projektov KF;
•	vykonávajú aj ďalšie následné finančné kontroly v zmysle ustanovení zákona č.502/2001 Z.z. o finančnej kontrole a  vnútornom audite a o zmene a doplnení niektorých zákonov v znení zákona č. 618/2004 Z.z;
•	vymáhajú odvod a penále za neoprávnené použitie alebo zadržanie prostriedkov z Kohézneho fondu a prostriedkov ŠR SR určených na spolufinancovanie projektov  KF; 
•	spolupracujú s EK a Účtovným dvorom ES pri plnení záväzkov vyplývajúcich z medzinárodnej zmluvy.

3.11 Útvary vnútorného auditu ministerstiev 

Útvary vnútorného auditu ministerstiev, v ktorých sa nachádzajú PO, RO, SORO, SOPO a IO, zodpovedajú za nasledovné úlohy:

•	zhromažďovanie a analyzovanie informácií vzťahujúcich sa k činnosti auditovaného subjektu so zameraním na dosiahnutie účelu a cieľa vnútorného auditu; 
•	vykonávanie vnútorného auditu všetkých činností auditovaného subjektu, najmä tých, s ktorými sú vzhľadom na ich charakter, rozsah a spôsob realizácie spojené riziká; 
•	po vykonaní vnútorného auditu vypracovanie správ o výsledku vnútorného auditu, ktoré obsahujú najmä predmet vnútorného auditu, nedostatky zistené vnútorným auditom a odporúčania pre auditovaný subjekt na nápravu zistených nedostatkov;
•	odovzdanie správ o vykonaní vnútorného auditu vedúcemu auditovaného subjektu a vedúcemu príslušného ústredného orgánu.  Ak výsledok vnútorného auditu zakladá podozrenie z trestnej činnosti alebo, ak jeho  riešenie patrí do pôsobnosti orgánov príslušných podľa osobitných predpisov, odovzdá útvar vnútorného auditu správu o vykonaní vnútorného auditu aj orgánom činným v trestnom konaní alebo orgánom príslušným podľa osobitných predpisov.

Vnútorný audítor je funkčne nezávislý od útvaru vnútornej kontroly na ústredných orgánoch štátnej správy a v rámci svojej činnosti hodnotí aj účinnosť systému vnútornej kontroly. Postavenie vnútorného audítora je nezávislé, pretože pri výkone svojej činnosti je viazaný len ústavou, zákonmi a všeobecne záväznými právnymi predpismi. Vnútorného audítora Ministerstva financií SR vymenováva a odvoláva minister financií. Vnútorného audítora iného ústredného orgánu vymenováva vedúci tohto ústredného orgánu po prerokovaní s ministrom financií SR. V prípade odvolania vnútorného audítora iného ústredného orgánu sa prerokovanie s ministrom financií SR nevyžaduje. Vnútorná kontrola a vnútorný audit sú na sebe organizačne nezávislé, avšak v záujme plnenia cieľov a zámerov ústredného orgánu  navzájom spolupracujú.

3.12 Centrálny kontaktný orgán pre OLAF v Slovenskej   republike

Úrad vlády SR, Sekcia kontroly, plní úlohu centrálneho kontaktného orgánu pre OLAF v SR. Tento orgán je zodpovedný najmä za:

•	predkladanie Bezodkladnej správy o nezrovnalostiach EK;
•	predkladanie Štvrťročnej správy o zistených nezrovnalostiach a s tým súvisiacich čiastok EK;
•	predkladanie Štvrťročnej správy o náprave zistených nezrovnalostí a s tým súvisiacich čiastok EK;
•	predkladanie osobitnej Správy o výške nevymožených čiastok EK.

3.13 Orgán vydávajúci prehlásenie o ukončení pomoci

Orgán vydávajúci prehlásenie o ukončení pomoci zodpovedá za vypracovanie prehlásenia o ukončení pomoci z KF pre jednotlivé projekty KF, ktoré je nevyhnutnou podmienkou na obdržanie záverečnej platby z ES na projekt KF. Tento orgán je funkčne nezávislý od RO, IO, SORO a SOPO a od osôb vykonávajúcich certifikáciu v rámci PO. 

Uznesením vlády SR č.1029/2002 bol Najvyšší kontrolný úrad SR určený ako Orgán zodpovedný za vydávanie prehlásenia o ukončení pomoci z KF. 

4. Zmluvný rámec Kohézneho fondu v rámci Slovenskej republiky  

4.1 	Splnomocnenie o delegovaní právomocí medzi RO a SORO

Splnomocnenie medzi RO a SORO upravuje  okruhy delegovania právomocí medzi RO a SORO.

Splnomocnenie medzi RO a SORO sa môže zmeniť formou písomných dodatkov.

4.2 Dohoda o financovaní pre implementáciu projektov Kohézneho fondu (ďalej len Dohoda o financovaní)

Dohoda o financovaní uzatvorená medzi PO, príslušným rezortným ministerstvom ako SORO, SOPO a IO pre sektor životného prostredia a cestnú infraštruktúru a medzi PO, príslušným medzirezortným ministerstvom ako SORO a SOPO a IO pre železničnú infraštruktúru by mala upravovať nasledovné okruhy:

•	Názov subjektov, ktoré dohodu uzatvárajú;
•	Základné pojmy, ktoré sú použité v dohode a ich definície;
•	Účel dohody;
•	Výber projektov KF;
•	Zodpovednosti PO;
•	Právomoci delegované PO na SOPO;
•	Zodpovednosti IO;
•	Verejné obstarávanie;
•	Bankové účty;
•	Zabezpečenie spolufinancovania z národných zdrojov;
•	Vzťahy so ŠP;
•	Žiadosť o zálohovú platbu na EK;
•	Žiadosť o priebežnú platbu na EK; 
•	Žiadosť o záverečnú platbu na EK;
•	Žiadosť o záverečnú platbu za prostriedky EK a za prostriedky spolufinancovania zo ŠR; 
•	Žiadosť o prevod finančných prostriedkov konečnému prijímateľovi;
•	Oprávnenosť výdavkov;
•	Účtovníctvo;
•	Zosúlaďovanie údajov;
•	Nezrovnalosti;
•	Monitorovací výbor a monitorovanie projektov KF;
•	Predkladanie správ o projekte KF;
•	Uchovávanie a archivovanie dokumentov;
•	Kontrola;
•	Audit;
•	Informačné systémy;
•	Zamestnanci;
•	Priestory a príslušenstvo;
•	Otázky výkladu;
•	Záverečné ustanovenia.

Dohoda o financovaní sa môže zmeniť formou písomných dodatkov.

4.3 Zmluvy o poskytnutí finančného príspevku a implementácii projektov Kohézneho fondu

V rámci realizácie projektov financovaných z KF sa uzatvárajú na úrovni IO/KP nasledovné zmluvy:
•	Zmluva o poskytnutí finančného príspevku a implementácii projektu KF  v rámci sektora životného prostredia. Zmluva sa uzatvára medzi MŽP SR  a KP.
•	Zmluva o implementácii a financovaní projektu železničnej infraštruktúry. Zmluva sa uzatvára medzi MDPT SR a IO/KP (ŽSR).
•	Zmluva o implementácii a financovaní projektu cestnej infraštruktúry. Zmluva sa uzatvára medzi MDPT SR a KP (NDS).

V rámci realizácie projektov financovaných z  KF uzatvára IO/KP zodpovedný za realizáciu projektu KF s príslušným rezortným ministerstvom Zmluvu o poskytnutí finančného príspevku a implementácii projektu Kohézneho fondu. Zmluva sa uzatvára po prijatí Rozhodnutia EK o poskytnutí pomoci pre projekt KF.

	SORO informuje RO a PO o uzatvorenej Zmluve o poskytnutí finančného príspevku a implementácii projektu Kohézneho fondu pri predkladaní prvej žiadosti o platbu KP a zároveň im predkladá kópiu týchto zmlúv.

	Zmluva o poskytnutí finančného príspevku a implementácii projektu Kohézneho fondu by mala upravovať nasledovné okruhy:

•	Názov subjektov, ktoré zmluvu uzatvárajú;
•	Základné pojmy a ich definície, ktoré sú použité v zmluve;
•	Účel zmluvy;
•	Jednoznačné určenie všetkých subjektov zúčastňujúcich sa na financovaní projektu KF;
•	Harmonogram plnenia projektu KF a trvanie zmluvy;
•	Popis oprávnených výdavkov;
•	Výška príspevku z KF;
•	Platobné podmienky;
•	Záväzok KP (ŽSR a NDS), že sa podrobí akejkoľvek kontrole zo strany RO, PO, SOPO a SORO a príslušných kontrolných orgánov SR a ES a poskytne im dokumentáciu vzťahujúcu sa na projekt KF;
•	Povinnosť KP zabezpečiť vlastné zdroje pre spolufinancovanie projektu KF (v prípade spolufinancovania projektu KF z vlastných zdrojov) a formu ich zabezpečenia, ktorá bude akceptovaná;
•	Stanovenie povinnosti vedenia podvojného účtovníctva, príp. jednoduchého účtovníctva alebo používania vhodného kódového označenia účtov v rámci svojho účtovníctva pre všetky operácie týkajúce sa podpory z KF;
•	Monitorovanie - spôsob a termíny odovzdávania príslušných správ na SOPO;
•	Archivácia dokumentov;
•	Podmienky pre vrátenie prostriedkov (prípady porušenia zmluvy, odstúpenie od zmluvy, vrátenie prostriedkov);
•	Riešenie sporov;
•	Publicita a hospodárska súťaž;
•	Finančná a technická príloha/podľa potreby (napr. predpísaný formát správ, žiadostí, informácií  atď.);
•	Súhlas KP pre využívanie údajov v informačných systémoch pre účely riadenia, monitorovania a kontroly KF.
Zmluva o poskytnutí finančného príspevku a implementácii projektu Kohézneho fondu sa môže meniť formou písomných dodatkov.

4.4 Zmluva medzi konečným prijímateľom a dodávateľom

Zmluva medzi KP a dodávateľom musí byť uzavretá v súlade s legislatívou SR a právne záväznými aktmi EÚ. 
IO Železnice SR sú zároveň aj konečným prijímateľom v projektoch KF a plnia všetky úlohy a povinnosti konečného prijímateľa v projektoch KF.
Zmluva sa môže zmeniť formou písomných dodatkov.

5.  Finančné riadenie projektu Kohézneho fondu  

5.1 Pravidlá Európskych spoločenstiev pre využívanie prostriedkov z Kohézneho fondu

Podpora z KF zahŕňa projekty KF, etapy projektu KF, ktoré sú technicky a finančne nezávislé, skupiny projektov alebo schémy projektov životného prostredia a dopravnej infraštruktúry. Podpora zahŕňa projekty KF, ktoré sledujú dosiahnutie cieľov stanovených v Zmluve o Európskej únii pre oblasť životného prostredia a transeurópskych dopravných infraštrukturálnych sietí v členských štátoch s HDP na obyvateľa nižším ako 90% priemeru ES. Z KF sa môžu financovať aj predbežné a technické štúdie, štúdie uskutočniteľnosti projektu KF a projekty odbornej pomoci.

Podpora bude poskytnutá pre:

•	projekty životného prostredia umožňujúce dosiahnuť súlad s požiadavkami právnych predpisov ES v oblasti životného prostredia a prioritami určenými pre politiku ochrany životného prostredia ES v oblasti životného prostredia a trvalo udržateľného rozvoja;
•	projekty dopravnej infraštruktúry všeobecného záujmu, ktoré presadzujú trvalo udržateľné spôsoby mobility, najmä tie, ktoré spadajú do rámca pokynov prijatých v Rozhodnutí EK 1692/96/ES o rozvoji transeurópskej dopravnej siete.

Podpora môže byť poskytnutá aj pre:

•	predbežné štúdie súvisiace s vhodnými projektmi KF, vrátane tých, ktoré sú nevyhnutné na ich implementáciu;
•	opatrenia odbornej pomoci, vrátane propagačných a informačných akcií, najmä:

-	horizontálne projekty ako komparatívne štúdie na hodnotenie vplyvov pomoci ES;
-	projekty a štúdie, ktoré prispievajú k posudzovaniu, monitorovaniu, dozoru a hodnoteniu alebo kontrole projektov KF a k posilneniu a zabezpečeniu koordinácie a súladu s Partnerstvom pre vstup;
-	projekty a štúdie na zabezpečenie efektívneho riadenia a implementácie projektov KF a na prijatie potrebných úprav.

Zodpovednosť za konečný výber projektov KF a stanovenie výšky jeho financovania prislúcha EK, ktorá každý projekt KF schvaľuje prijatím zvláštneho rozhodnutia.

Rozsah, forma a oprávnenosť podpory:	

Indikatívna alokácia z celkových zdrojov fondu pre jednotlivé členské štáty sa stanovuje na základe presných a objektívnych kritérií, najmä počtu obyvateľov, HDP na obyvateľa a s ohľadom na zvýšenie národnej prosperity, ktorá sa dosiahla v predchádzajúcom období, ako aj s ohľadom na rozlohu. Pritom je potrebné vziať do úvahy aj ďalšie socio-ekonomické ukazovatele, ako napr. nedostatočnú dopravnú infraštruktúru.

Rozsah financovania zo zdrojov ES môže dosiahnuť 80-85% verejných alebo ekvivalentných výdavkov, vrátane výdavkov orgánov, ktorých aktivity sa realizujú v rámci administratívneho alebo právneho rámca, prostredníctvom ktorého sa považujú za ekvivalentné verejným orgánom. Od roku 2000 možno túto výšku znížiť s cieľom zohľadniť, v spolupráci s členským štátom, odhadované výnosy z projektov KF a uplatnenie princípu „znečisťovateľ platí“. 

EK podporuje úsilie členských štátov o čo najvyšší účinok prostriedkov KF tým, že podporuje väčšie využitie súkromných zdrojov financovania zo strany KP.

Ak je pomoc poskytnutá pre projekt KF prinášajúci výrazný čistý zisk, EK v spolupráci s členským štátom stanoví výšku podpory s prihliadnutím k zisku. Projektom KF prinášajúcim zisk sa rozumie:

•	infraštruktúra, z využívania ktorej vyplývajú poplatky hradené priamo KP,
•	produktívne investície v oblasti ochrany životného prostredia.

Predbežné štúdie a projekty technickej podpory sa môžu financovať výnimočne až do výšky 100% celkových nákladov.

Obmedzenia pre využívanie prostriedkov z Kohézneho fondu

Pri financovaní z KF musia byť splnené nasledovné podmienky:

•	celkové náklady každého projektu KF nemajú byť nižšie ako 10 mil. EUR. V riadne zdôvodnených prípadoch, berúc do úvahy osobitné okolnosti, môžu byť celkové náklady na projekty KF nižšie ako 10 mil. EUR;
•	celková národná alokácia z KF musí byť rovnomerne rozdelená medzi rezorty životného prostredia a dopravy; 
•	celkové ročné príjmy každého členského štátu zo štrukturálnych fondov spolu s podporou v rámci KF by nemali prekročiť 4% HDP členského štátu;
•	žiadny z projektov nemôže byť financovaný zároveň zo štrukturálnych fondov a z KF;
•	žiadny z projektov nemôže byť financovaný zároveň prostredníctvom iniciatívy ES a KF;
•	žiadny z projektov nemôže byť financovaný zároveň prostredníctvom záručnej sekcie Európskeho poľnohospodárskeho usmerňovacieho a záručného fondu a KF;
•	podpora pre opatrenia odbornej pomoci nesmie prekročiť 0,5% z príspevku KF;
•	súčet kombinovanej pomoci z KF a inej pomoci ES (tých, okrem štrukturálnych fondov, iniciatív ES a záručnej sekcie Európskeho poľnohospodárskeho usmerňovacieho a záručného fondu) poskytnutej pre projekt nesmú presiahnuť 90% celkových výdavkov na projekt.

5.2 Pravidlá Slovenskej republiky pre využívanie prostriedkov z Kohézneho fondu

Spolufinancovanie k projektom KF realizovaných verejným sektorom:

Pre projekty KF realizované verejným sektorom sa spolufinancovanie z národných zdrojov zabezpečuje zo zdrojov verejného sektora a úverov finančných inštitúcií (vládne úvery, úvery so štátnou zárukou). Podpora z verejného sektora má formu nenávratnej priamej pomoci a návratnej pomoci.

V prípade, že KP pomoci nebude štát, ale iný subjekt verejnej správy (VÚC, obecný vodohospodársky podnik atď.), pravidlá pre financovanie projektov KF budú nasledovné:

•	maximálny podiel ŠR na projektoch KF realizovaných subjektami verejného sektora (okrem štátnych)  je obmedzený na úroveň 12,5% z celkových záväzkov ES voči SR vyčlenených na skrátené programové obdobie 2004 – 2006;
•	maximálny podiel účasti ŠR na úrovni 25% z celkových verejných zdrojov projektu KF pri tvorbe finančného plánu projektu KF;
•	minimálny podiel účasti ŠR na úrovni 2% z celkových verejných zdrojov projektu KF;
•	minimálny podiel účasti KP na úrovni 5% z celkových verejných zdrojov projektu KF;
•	maximálny podiel účasti KP na úrovni 50% z celkových verejných zdrojov projektu KF;
•	maximálny podiel príspevku zo zdrojov ES na úrovni 85% z celkových verejných zdrojov;
•	minimálny podiel príspevku zo zdrojov ES na úrovni 33% z celkových verejných zdrojov. Pokiaľ poklesne úroveň príspevku ES pod 33% z verejných zdrojov (minimálny príspevok zo zdrojov ES), zostatok by bolo potrebné doplniť z národných verejných zdrojov, čo presahuje reálne možnosti spolufinancovania z národných verejných zdrojov pri zohľadnení minimálnych nákladov 10 mil. EUR na projekt KF;
•	v prípade, ak spolufinancovanie zo ŠR má byť poskytnuté na podnikanie alebo v súvislosti s ním, príslušné ministerstvo požiada Ministerstvo financií SR  o posúdenie súladu žiadosti o schválenie poskytnutia štátnej pomoci s príslušnými právnymi predpismi Európskeho spoločenstva.

Vzhľadom na to, že po predložení návrhu projektu KF EK sa môže znížiť nárokovaná výška financovania zo zdrojov ES, chýbajúci rozdiel sa môže zabezpečiť zo zdrojov KP projektu KF a zo ŠR, prípadne iných verejných zdrojov. O dodatočnom zvýšení spolufinancovania zo ŠR na základe návrhu príslušného ministerstva (z  podnetu KP) rozhodne vláda SR. Spolufinancovanie zo ŠR je možné pre príslušný projekt KF zvýšiť na maximálny podiel spolufinancovania z národných verejných zdrojov z celkových verejných zdrojov.

Ak vláda SR neodsúhlasí zvýšenie podielu spolufinancovania zo ŠR na maximum, zvyšok musí zabezpečiť KP zo svojich zdrojov, prípadne z iných verejných zdrojov okrem zdrojov ŠR (zabezpečuje KP projektu KF). 
 
Vzhľadom na to, že EK podporuje úsilie členských štátov o čo najvyšší účinok prostriedkov KF podporou využívania súkromných zdrojov financovania zo strany KP, návrh mechanizmu spolufinancovania zohľadňuje aj prípadné zapojenie súkromných zdrojov do financovania projektov podporovaných z KF.

Spolufinancovanie k projektom Kohézneho fondu realizovaných súkromnou sférou: 

Základným cieľom je realizovať projekty KF, ktoré by bez finančnej účasti ES neboli uskutočniteľné 
 
Pravidlá pre projekty KF realizované súkromnou sférou sú:

•	maximálny podiel ŠR na projektoch KF realizovaných súkromnou sférou je obmedzená na úrovni 12,5% z celkových záväzkov ES voči SR vyčlenených na skrátené programové obdobie 2004 – 2006. 
•	maximálny podiel účasti ŠR na úrovni 25% z celkových oprávnených nákladov projektu KF pri tvorbe finančného plánu projektu KF;
•	minimálny podiel účasti ŠR na úrovni 3% z celkových oprávnených nákladov projektu KF;
•	minimálny podiel účasti KP zo súkromnej sféry na úrovni 10% z celkových oprávnených nákladov projektu KF. Príslušné ministerstvo stanoví tento minimálny podiel vo výnimočných prípadoch (strategické a prioritné oblasti) na úrovni 5% maximálne za objem 10% z celkového záväzku ES na programové obdobie 2004-2006;
•	maximálny podiel účasti KP sa stanovuje na úrovni 80% z celkových oprávnených nákladov projektu KF;
•	maximálny podiel príspevku zo zdrojov ES sa stanovuje na 80,75% z celkových oprávnených nákladov projektu KF.  Maximálny podiel účasti ES môže dosahovať 85% z verejných zdrojov;
•	minimálny podiel príspevku zo zdrojov ES sa stanovuje na 12% z celkových oprávnených nákladov projektu KF. Pokiaľ poklesne úroveň príspevku ES pod 60% z verejných zdrojov (minimálny príspevok zo zdrojov ES) zostatok by bolo potrebné doplniť z národných verejných zdrojov, čo presahuje reálne možnosti spolufinancovania z národných verejných zdrojov pri zohľadnení minimálnych nákladov 10 mil. EUR na projekt KF. Projekty KF, v ktorých podiel finančnej účasti ES je pod úrovňou 60% na verejných zdrojoch nie sú oprávnené na financovanie v rámci KF;
•	v prípade, ak spolufinancovanie zo ŠR má byť poskytnuté podnikateľovi na podnikanie alebo v súvislosti s ním, príslušné ministerstvo požiada Ministerstvo financií SR o vyjadrenie k poskytnutiu štátnej pomoci.

Vzhľadom k tomu, že po predložení návrhu projektu KF EK môže znížiť nárokovanú výšku financovania zo zdrojov ES, chýbajúci rozdiel sa môže zabezpečiť zo zdrojov KP projektu KF a zo ŠR, prípadne iných verejných zdrojov. O dodatočnom zvýšení spolufinancovania zo ŠR na základe návrhu príslušného ministerstva (z podnetu KP) rozhodne vláda SR. Spolufinancovanie zo ŠR je možné pre príslušný projekt KF zvýšiť na:

•	35% spolufinancovania zo ŠR z celkových oprávnených nákladov projektu KF, ak podiel ŠR vo finančnom pláne bol menej ako 15% z celkových oprávnených nákladov projektu KF;
•	30% spolufinancovania zo ŠR z celkových oprávnených nákladov projektu KF, ak podiel ŠR vo finančnom pláne bol menej ako 20% (vrátane 20%) z celkových oprávnených nákladov projektu KF;
•	25% spolufinancovania zo ŠR z celkových oprávnených nákladov projektu KF, ak podiel ŠR vo finančnom pláne bol viac ako 20% z celkových oprávnených nákladov projektu KF.  

Ostatné finančné prostriedky musí zabezpečiť KP zo svojich zdrojov, prípadne z iných verejných zdrojov okrem zdrojov ŠR (zabezpečuje KP projektu KF).

Ďalšie podrobnosti o financovaní projektov podporovaných z predvstupových fondov, štrukturálnych fondov a KF na roky 2004 – 2006 upravuje materiál schválený uznesením vlády SR č.1159 z 1. decembra 2004 (Koncepcia financovania projektov z predvstupových fondov, Prechodného fondu a Kohézneho fondu na roky 2004-2006).

5.3 Finančné plánovanie, alokácia, stanovenie záväzku na projekt Kohézneho fondu a programové rozpočtovanie 

Finančné plánovanie vo fáze prípravy projektu Kohézneho fondu:

Prostriedky ES určené pre projekt KF budú alokované na základe finančného plánu pre projekt KF. Za vypracovanie finančného plánu pre projekt KF sú zodpovedné SORO v spolupráci s KP. Finančný plán pre projekt KF sa po schválení projektu KF ES stane súčasťou Zmluvy o poskytnutí finančného príspevku a implementácii projektu Kohézneho fondu (v sektore životného prostredia) a súčasťou Zmluvy o poskytnutí finančného príspevku a implementácii projektu Kohézneho fondu (v sektore dopravy). 

Projekty financované z KF sa vzhľadom na svoj rozsah realizujú počas viacerých rokov. Finančné plánovanie musí preto zabezpečiť, aby mohol byť projekt KF financovaný priebežne počas celej doby jeho realizácie.

Kontrolu dodržiavania finančného plánu pre projekt KF neskôr vo fáze realizácie zabezpečuje IO, SOPO a RO. Jedno vyhotovenie finančného plánu pre projekt KF sa predkladá aj PO.

Alokácia prostriedkov Európskych spoločenstiev pre projekt Kohézneho fondu:

Záväzok ES alokovať prostriedky pre projekt KF vzniká dňom nadobudnutia účinnosti Rozhodnutia EK o poskytnutí pomoci pre projekt KF, ktorým je deň jeho publikovania v Úradnom vestníku EÚ.

Prostriedky určené pre financovanie projektu KF sú alokované EK vo výške špecifikovanej v Rozhodnutí EK o poskytnutí pomoci pre projekt KF. Takáto alokácia tvorí zvláštnu položku v rozpočte EÚ (položka B 2-3 KF).

Rozpočtové záväzky ES:

Rozpočtové záväzky ES sa vzťahujú na už schválený projekt KF, na ktorý boli alokované prostriedky ES. Dĺžka platnosti záväzku sa stanoví podľa povahy projektu KF a konkrétnych podmienok jeho realizácie. 

1.	Záväzky k projektu KF, ktorého realizácia má prebiehať najmenej 2 roky, sa prijímajú v ročných splátkach. Záväzok týkajúci sa prvej ročnej splátky je prijatý po prijatí Rozhodnutia EK o poskytnutí pomoci pre projekt KF. Výšku ďalších ročných záväzkov stanovuje EK každý rok do 30.apríla na základe aktualizovaného finančného plánu pre projekt KF a odhadu výdavkov na projekt KF na bežný a nasledujúci rok. PO musí preto tento odhad do uvedeného termínu predložiť na EK. Za účelom vypracovania odhadu výdavkov na projekt KF na bežný a nasledujúci rok predloží RO na PO plánované čerpanie finančných prostriedkov ES v príslušnom a nasledujúcom roku, a to najneskôr do 30. marca bežného roku. RO vypracuje potrebné podklady na základe informácií od IO.
2.	Záväzky k projektu KF, ktorého realizácia má prebiehať v období kratšom ako 2 roky, alebo v prípade, že pomoc ES predstavuje menej ako 50 mil. EUR, možno po prijatí Rozhodnutia EK o poskytnutí pomoci pre projekt KF stanoviť hneď až do výšky 80% z celkovej výšky podpory ES na projekt KF. Na zostatok prostriedkov ES alokovaných na projekt KF sa príjmu záväzky neskôr podľa skutočného vývoja realizácie projektu KF. 

Okrem riadne odôvodnených prípadov môže EK zrušiť pomoc alokovanú na už schválený projekt KF, s ktorého realizáciou sa nezačne do 2 rokov od dátumu prijatia Rozhodnutia EK o poskytnutí pomoci pre projekt KF. 

Programové rozpočtovanie prostriedkov ES a spolufinancovania SR v štátnom rozpočte SR:

Prostriedky ES určené na projekt KF sú v ŠR rozpočtované účelovo, a to v rámci rozpočtovej kapitoly príslušného ministerstva (Ministerstva životného prostredia SR a Ministerstva dopravy, pôšt a telekomunikácií SR), ktoré zodpovedajú  za realizáciu daného projektu KF a ktoré plnia funkciu SOPO. 

Ministerstvo životného prostredia SR a Ministerstvo dopravy, pôšt a telekomunikácií SR zodpovedajú za rozpočtovanie príjmov z ES na projekt KF ako aj k týmto príjmom priradených výdavkov, a to v rámci svojej rozpočtovej kapitoly.  

Ministerstvo životného prostredia SR a Ministerstvo dopravy, pôšt a telekomunikácií SR zároveň zodpovedajú za rozpočtovanie výdavkov ŠR určených na spolufinancovanie projektu KF, a to v rámci svojej rozpočtovej kapitoly.

Ministerstvo životného prostredia SR a Ministerstvo dopravy, pôšt a telekomunikácií SR zároveň zodpovedajú za rozpočtovanie rezervy určenej na predfinancovanie posledných 20% príspevku ES na projekt KF (EK prevedie posledných 20% príspevku ES na projekt KF až s určitým časovým oneskorením po ukončení projektu KF) a to v rámci rozpočtovania pre daný projekt.

5.4  Systém finančného riadenia  projektov Kohézneho fondu

Pri finančnom riadení projektov KF sa používa nasledovná názorná štruktúra:

1              EK
			
Mena 	EUR				
Vedený v	ECB				
Vzťah k rozpočtu SR	mimorozpočtový				
Pre prostriedky 	ES				

3   PO – zdroje ES pre projekt
		
2 SOPO  -  zdroje ŠR + ES -  vratky	
Mena 	EUR		Mena 	SKK	
Vedený v	ŠP		Vedený v	ŚP	
Vzťah k rozpočtu SR	mimorozpočtový		Vzťah k rozpočtu SR	rozpočtový - príjmový	
Pre prostriedky	ES		Pre prostriedky	ES, ŠR	

4       SOPO – zdroje ES
		
5   SOPO – zdroje ŠR + ES	
Mena 	SKK		Mena 	SKK	
Vedený v	ŠP		Vedený v	ŠP	
Vzťah k rozpočtu SR	rozpočtový-príjmový		Vzťah k rozpočtu SR	Rozpočtový - výdavkový	
Pre prostriedky	ES		Pre prostriedky	ŠR , ES 	

6       KP – zdroje ES 
		
7       KP vlastné zdroje	
Mena 	SKK		Mena 	SKK	
Vedený v	komerčná banka		Vedený v	komerčná banka	
Vzťah k rozpočtu SR	mimorozpočtový		Vzťah k rozpočtu SR	mimorozpočtový	
Pre prostriedky	ES		Pre prostriedky	vlastné zdroje	

8       KP – zdroje spolufinancovania ŠR
		
9          Dodávateľ	
Mena 	SKK		Mena 	SKK	
Vedený v	komerčná banka		Vedený v	komerčná banka	
Vzťah k rozpočtu SR	mimorozpočtový		Vzťah k rozpočtu SR	mimorozpočtový	
Pre prostriedky	ŠR		Pre prostriedky	ES+ŠR+KP	

5.4.1 Systém účtov  pre financovanie projektov KF

Financovanie projektov KF sa uskutočňuje prostredníctvom nasledovných účtov:

a)	účty PO pre jednotlivé projekty KF, vedené v EUR;

b)	príjmové účty SOPO pre prostriedky ES, vedené v SKK;

c)	výdavkový účet SOPO pre prostriedky ES a ŠR, vedený v SKK;

d)	účet na vyrovnávanie kurzových rozdielov, úhradu bankových poplatkov, penále (úrokov z omeškania) a daní z úrokov (ďalej len „vyrovnávací účet“), vedený v SKK;

e)	príjmové účty SOPO pre príjem vrátených neoprávnene použitých prostriedkov od KP, vedené v SKK.

5.4.2 Účty PO pre KF

1)	Ministerstvo financií zriaďuje pre PO osobitné mimorozpočtové účty v mene EUR pre jednotlivé projekty Kohézneho fondu pre prostriedky Európskych spoločenstiev. Dispozičné právo k účtom má odbor Národného fondu MF SR, ktorý má právo ich zriaďovať a rušiť.

2)	Účty sú vedené v Štátnej pokladnici.

3)	Podmienky vedenia účtov sú stanovené v Zmluve o bežnom účte a jej dodatkoch uzatvorenej medzi MF SR a Štátnou pokladnicou.

4)	Účty slúžia iba na transakcie týkajúce sa projektov Kohézneho fondu. 

5)	Prípadné bankové poplatky týkajúce sa týchto účtov sa hradia z vyrovnávacieho účtu.

6)	Účty sú úročené. Pripísané úroky sú majetkom Európskej únie a  použijú sa v rámci projektov KF v súlade s usmernením, ktoré vydá MF SR.

7)	Dane z úrokov vzniknutých na týchto účtoch sa hradia z vyrovnávacieho účtu.

8)	S účtami PO  sa  disponuje podľa princípu dvojitého podpisu. Oprávnenie formálneho schválenia transakcie s finančnými prostriedkami týchto účtov má štátny tajomník MF SR, dvaja ním delegovaní zástupcovia, vedúci oddelenia účtovníctva odboru Národného fondu MF SR a ním delegovaný zástupca. 

9)	Účtovníctvo za tieto účty vedie PO. 

5.4.3 Účty SOPO pre KF

1)	SOPO zriadi v Štátnej pokladnici osobitné príjmové účty pre jednotlivé projekty KF pre prostriedky ES, prípadne jeden príjmový účet pre celý program Kohézneho fondu.  Zároveň zriadi osobitný výdavkový  účet pre program Kohézny fond. Tieto účty sa použijú iba  na transakcie týkajúce sa projektov Kohézneho fondu.

2)	Účty sú vedené v SKK.

3)	Príjmové účty podľa článku 5.4.1., písm. b) slúžia na príjem prostriedkov ES z PO na základe schválenej žiadosti o platbu SOPO. Zároveň slúžia aj na príjem úrokov vytvorených na osobitných účtoch PO pre jednotlivé projekty KF.

4)	Príjmové účty podľa článku 5.4.1., písm. e) slúžia na príjem vrátených neoprávnene použitých prostriedkov  ŠR od KP v súlade s usmernením k nezrovnalostiam, ktoré vydá MF SR.

5)	Výdavkový účet podľa článku 5.4.1., písm. c) slúži na úhradu prostriedkov ES a prostriedkov ŠR konečnému prijímateľovi na základe schválenej žiadosti o platbu a na príjem vrátených neoprávnene použitých prostriedkov  ŠR od KP v súlade s usmernením k nezrovnalostiam, ktoré vydá MF SR. 

6)	Účty SOPO uvedené v článku 5.4.1., písm.  b) a  c) nie sú úročené a v prípade súrnych platieb sa na ne viažu poplatky. 

7)	Oprávnenie disponovať s finančnými prostriedkami týchto účtov majú poverení zamestnanci SOPO.

8)	Všetky platby pre projekty KF musia byť vhodne zaznačené prostredníctvom stanoveného kódovania a musia poskytovať prehľad o vyplatených prostriedkoch v členení na prostriedky ES a prostriedky ŠR.

9)	Účtovníctvo za tieto účty vedie SOPO.

5.4.4 Účty KP, ktorý nie je štátnou rozpočtovou organizáciou, pre KF

1)	KP otvorí v komerčnej banke osobitný účet pre každý projekt KF pre príjem prostriedkov (osobitný účet pre prostriedky ES a osobitný účet pre prostriedky spolufinancovania ŠR), ak nie je v Zmluve o poskytnutí finančného príspevku a implementácii projektu KF určené inak.
2)	Vlastné zdroje pre úhradu platieb v rámci projektu KF  môže KP uhrádzať aj z iného účtu, ako sú uvedené v odseku 1),  ak nie je v Zmluve o poskytnutí finančného príspevku a implementácii projektu KF určené inak.
3)	Úrok vzniknutý z prostriedkov ES a prostriedkov spolufinancovania ŠR na účtoch uvedených v bode 1) je príjmom ŠR, v prípade že sa jedná o predfinancovanie.

4)	Bankové poplatky vzťahujúce sa na účty uvedené  v bode 1) hradí KP z vlastných zdrojov.

5.4.5 Účet na vyrovnávanie kurzových rozdielov, úhradu bankových poplatkov, penále (úrokov z omeškania) a daní z úrokov (vyrovnávací účet), vedený v SKK

1)	Pre vyrovnávanie kurzových rozdielov, úhradu bankových poplatkov, penále (úrokov z omeškania) a daní z úrokov, otvorí PO v Štátnej pokladnici  vyrovnávací účet pre Kohézny fond.  
2)	Finančné prostriedky pre účel uvedený v bode 1) sú zabezpečené v rezerve v kapitole VPS a  prevádzajú sa na vyrovnávací účet na základe žiadostí PO. 

3)	Z tohto účtu sú uhrádzané kurzové rozdiely, ktoré vyplývajú z rozdielu medzi kurzom NBS a finančným účtovným kurzom EK (kurz ECB z predposledného  pracovného dňa EK predchádzajúceho mesiaca), ktorý je fixovaný na jeden mesiac.

4)	Z tohto účtu sú hradené dane z úrokov vzniknutých na účtoch PO pre jednotlivé projekty KF.

5)	Z tohto účtu sú hradené prípadné penále (úroky z omeškania) v rámci prostriedkov ES alebo prostriedkov spolufinancovania ŠR, ak  sú zapríčinené pomalým tokom prostriedkov zo strany štátneho rozpočtu alebo Európskej komisie. Úroky z omeškania budú na základe vyjadrenia PO uhradené z  kapitoly Všeobecná pokladničná správa štátneho rozpočtu SR z položky rezerva na Kohézny fond v rámci podpoložky „nezrovnalosti“.

6)	Prevody z tohto účtu sa vykonávajú na základe systému podpisov dvoch oprávnených osôb. Oprávnenie formálneho schválenia transakcie s finančnými prostriedkami tohto účtu má štátny tajomník MF SR, dvaja ním delegovaní zástupcovia, vedúci oddelenia účtovníctva odboru Národného fondu MF SR a ním delegovaný zástupca. 

7)	Účtovníctvo za tento účet vedie PO.

5.5 Finančné toky pri realizácii projektu Kohézneho fondu

Platby finančných prostriedkov ES pre projekt KF sú vo forme zálohovej (prvá platba na úroveň 3), priebežnej a záverečnej platby a vykonávajú sa v súlade s prílohou II Nariadenia Rady 94/1164/ES a jej doplnením v rámci Nariadenia Rady 99/1265/ES. 

5.5.1 Obdržanie zálohovej platby z Európskych spoločenstiev

Výška zálohovej platby predstavuje 20% z celkovej hodnoty príspevku ES na projekt KF.  EK môže vo svojom Rozhodnutí EK o poskytnutí pomoci pre projekt KF stanoviť aj vyššie percento zálohovej platby.

EK prevedie zálohovú platbu na osobitný účet PO pre KF (úroveň 3) otvoreného pre daný projekt KF v termíne uvedenom v Rozhodnutí EK o poskytnutí pomoci pre projekt KF. EK môže pred prevedením zálohovej platby na účet PO pre KF (úroveň 3) požadovať, aby boli podpísané kontrakty s dodávateľom, ktoré podliehajú pravidlám pre verejné obstarávanie týkajúcich sa projektu KF.

V prípade, že sa na EK nezašle do 12 mesiacov od zaúčtovania prijatia  zálohovej platby na účte PO pre KF (úroveň 3) otvoreného pre daný projekt KF žiadna žiadosť o priebežnú platbu, je PO povinný vyplatiť zostávajúcu sumu zálohovej platby späť na určený účet EK. 

5.5.2 Prevod finančných prostriedkov na základe predloženej žiadosti o platbu KP (pre neuhradený účtovný doklad) 

1.	Dodávateľ
-	predloží konečnému prijímateľovi účtovný doklad v SKK v súlade so  zmluvou uzatvorenou medzi KP a dodávateľom.

2.	KP
-	vykoná predbežnú finančnú kontrolu účtovného dokladu;
-	vykoná kontrolu fyzickej realizácie projektu KF; 
-	informuje SOPO o výške účtovného  dokladu;
-	vypracuje žiadosť o platbu KP v SKK, ktorú postúpi na IO; k žiadosti o platbu na projekt KF priloží originál účtovného dokladu a výpis z účtu KP pre vlastné zdroje na financovanie projektu KF, preukazujúci disponibilitu zdrojov KP pre úhradu predmetného účtovného dokladu (v prípade refundácie výpis z účtu preukazujúci úhradu predmetného účtovného dokladu zhotoviteľovi), resp. podľa ustanovení Zmluvy o poskytnutí finančného príspevku a implementácii projektu KF.

3.	IO:
-	vykoná predbežnú kontrolu žiadosti o platbu KP;
-	vykoná kontrolu podľa čl. 4 nariadenia Komisie (ES) č. 1386/2002, t. j kontrolu fyzickej realizácie projektu, ktorá pozostáva z administratívnej kontroly (100 %) a z kontroly na mieste (výberovým spôsobom v súlade s plánom kontrol na mieste;
-	overí, či fakturované dodávky tovarov, prác a služieb boli skutočne vykonané; 
-	overí oprávnenosť nárokovaných výdavkov a obdobia, ku ktorému sa vzťahujú ich porovnaním s Rozhodnutím EK o poskytnutí pomoci pre projekt KF;
-	overí aktuálnosť a neprekrývanie sa nárokovaných výdavkov;
-	overí súlad žiadosti o platbu KP  na projekt KF s finančným plánom príslušného projektu  KF (s výškou pomoci zo ŠR a EK uvedenou v Rozhodnutí EK);
- 	postúpi žiadosť o platbu KP, vrátane ním overených príslušných účtovných dokladov na SOPO na ďalšie schvaľovanie a súčasne na SORO. V prípade, že IO a SORO sú súčasťou jednej organizácie, tak priamo na SOPO na ďalšie schvaľovanie.

4.	SORO
-	vykoná kontrolu v zmysle čl. 4 nariadenia Komisie 1386/2002 – kontrolu fyzickej realizácie projektu, ktorá pozostáva z administratívnej kontroly (100%) a z kontroly na mieste (výberovým spôsobom), pri ktorej sa overujú relevantné účtovné doklady a žiadosť o platbu a to najmä:
-	vykoná predbežnú kontrolu žiadosti o platbu KP;
-	overí, či fakturované dodávky tovarov, prác a služieb boli skutočne vykonané;
-	skontroluje súlad nárokovaných výdavkov KP so zmluvou uzatvorenou medzi príslušným rezortným ministerstvom a KP v sektore životného prostredia a cestnej infraštruktúry a  v sektore železničnej infraštruktúry so zmluvou uzatvorenou medzi príslušným rezortným ministerstvom a IO;
-	overí oprávnenosť nárokovaných výdavkov a obdobia, ku ktorému sa vzťahujú ich porovnaním s Rozhodnutím EK o poskytnutí pomoci pre projekt KF;
-	overí aktuálnosť a neprekrývanie sa nárokovaných výdavkov;
-	overí dodržanie osobitných podmienok vyplývajúcich z legislatívy SR a legislatívy ES týkajúcich sa najmä štátnej pomoci, verejného obstarávania, ochrany životného prostredia, rovnosti príležitostí, publicity);
-	overí súlad žiadosti o platbu KP  na projekt KF s finančným plánom príslušného projektu KF (s výškou pomoci zo ŠR a EK uvedenou v Rozhodnutí EK);
-	vyhotoví prehlásenie o  overení na základe kontroly fyzickej realizácie projektu vykonanej v zmysle čl. 4 nariadenia Komisie 1386/2002 a postúpi toto prehlásenie o overení  SOPO.

5.	SOPO
-	overí disponibilitu zdrojov spolufinancovania v rozpočte vnútornej organizačnej jednotky príslušného ministerstva;
-	vykoná predbežnú finančnú kontrolu pozostávajúcu z overenia súladu žiadosti o platbu KP s finančným plánom pre príslušný projekt KF (s výškou pomoci zo ŠR a EK uvedenou v Rozhodnutí EK) a z overenia vystavenia Prehlásenia o overení;
-	overí  zabezpečenie vlastných prostriedkov KP na spolufinancovanie predloženej žiadosti o platbu;
-	v prípade potreby sa zúčastní výkonu kontroly na mieste spolu s IO, SORO;
-	vypracuje  žiadosť o platbu SOPO a postúpi ju platobnému orgánu spolu s Prehlásením o  overení výdavkov a sprievodnými účtovnými dokladmi preukazujúcimi nárokované výdavky vrátane  bankového výpisu z účtu KP pre vlastné zdroje na financovanie projektu KF, preukazujúci disponibilitu zdrojov KP pre úhradu predmetného účtovného dokladu (v prípade refundácie výpis z účtu preukazujúci úhradu predmetného účtovného dokladu zhotoviteľovi).

6.	PO
-	vykoná verifikáciu údajov a rozhodne o schválení/neschválení žiadosti o platbu SOPO  (Certifikátor PO sa môže zúčastňovať výkonu kontroly na mieste vykonávanej KP, IO, SORO alebo RO);
-	informuje SOPO o schválení žiadosti o platbu;
-	predloží na ŠP žiadosť o realizáciu platby (po spustení IT systémov bude používaná terminológia IT) na prevod finančných prostriedkov zo zdrojov ES na SOPO.

	SOPO môže v systéme ŠP previesť rozpočtované finančné prostriedky z výdavkového účtu SOPO na účet KP ihneď po schválení žiadosti o platbu KP platobným orgánom.
a)	V prípade nedostatku finančných prostriedkov na účte PO pre zdroje ES, PO informuje  o nedostatku SOPO. SOPO, po odsúhlasení žiadosti o platbu SOPO platobným orgánom KF, uhradí schválenú žiadosť o platbu KP. V tomto prípade sa využije inštitút dočasného nesúladu medzi  príjmami a výdavkami označený ako predfinancovanie zdrojov ES. PO po prijatí prostriedkov ES na osobitný účet PO pre projekt KF prevedie finančné prostriedky vo výške schválenej v žiadosti o platbu SOPO na príjmový účet príslušného  SOPO;
b)	V prípade dostatočnej výšky finančných prostriedkov na účte PO pre zdroje ES, PO prevedie na príjmový účet SOPO príslušné finančné prostriedky ihneď, pričom SOPO nemusí čakať na príjem týchto finančných prostriedkov a uhradí schválenú žiadosť o platbu KP. V tomto prípade sa využije inštitút dočasného nesúladu medzi  príjmami a výdavkami.

7.	ŠP 
-	ŠP následne prevedie prostriedky ES z osobitného účtu PO pre projekt KF na príjmový účet  SOPO pre zdroje ES;

8.	SOPO
-	po obdržaní schválenia žiadosti o platbu z PO zabezpečí prostredníctvom ŠP prevod prostriedkov spolufinancovania ŠR a zdrojov ES v potrebnej výške z výdavkového účtu príslušnej  kapitoly SOPO na účet (resp. účty ) KP;
-	predloží na ŠP žiadosť o vstup do záväzku a žiadosť o realizáciu platby, a to aj za prostriedky ES ako aj spolufinancovania ŠR (po spustení IT systémov bude používaná terminológia IT);

9.	ŠP
-	následne prevedie prostriedky zdrojov ES a ŠR zo SOPO na KP;  

10.	KP
-	po prijatí finančných prostriedkov na osobitný bankový účet (resp. účty), uhradí účtovný doklad dodávateľovi na jeho účet uvedený v zmluve medzi KP a dodávateľom a následne o tejto skutočnosti bezodkladne informuje SOPO.

Termíny pre vykonanie jednotlivých horeuvedených fáz (fázy 1 až 7) budú predmetom Dohody o financovaní pre implementáciu projektov KF, uzatvorenej medzi PO, príslušným rezortným ministerstvom ako SORO, SOPO a IO v prípade sektora životného prostredia a cestnej infraštruktúry a v prípade sektora železničnej infraštruktúry uzatvorenej medzi PO, príslušným rezortným ministerstvom ako SORO a SOPO a ŽSR ako IO. 

Prípadné odchýlky od uvedeného postupu budú riešené v príslušnej Dohode o financovaní pre implementáciu projektov KF.
V prípade penále (úrokov z omeškania) v rámci prostriedkov ES alebo prostriedkov spolufinancovania ŠR, ak  sú zapríčinené pomalým tokom prostriedkov zo strany štátneho rozpočtu alebo Európskej komisie, budú tieto úroky z omeškania, na základe vyjadrenia PO uhradené z  kapitoly Všeobecná pokladničná správa Štátneho rozpočtu SR z položky rezerva na Kohézny fond v rámci podpoložky „nezrovnalosti“.

5.5.3 Refundácia výdavkov KP (pre uhradený účtovný doklad)

1.	Postup refundácie bude použitý v prípade platieb realizovaných SOPO na základe žiadostí o platbu  KP, ktoré sú podložené dokladmi o skutočne vynaložených oprávnených výdavkoch zo strany KP.  

2.	V prípade, ak povaha výdavku vyžaduje urýchlenú úhradu zo strany KP dodávateľovi alebo ak požiadavka KP presahuje plán financovania projektu pre daný rozpočtový rok, KP uhradí daný doklad z vlastných zdrojov a následne požiada o refundáciu týchto výdavkov. 

3.	Pri realizovaní refundácií výdavkov KP sa použije postup uvedený v bode 5.5.2 ak je aplikovateľný.

5.5.4	Zabezpečenie prostriedkov ES z účtov iných projektov KF v prípade nedostatku prostriedkov ES na účte projektu KF (kríženie zdrojov ES)

1.	V prípade potreby finančných prostriedkov ES a pri stave ich dočasného nedostatku pre určitý projekt KF je možné zabezpečiť finančné krytie zo zdrojov ES poukázaných na iný projekt za predpokladu, že uvedené zdroje neohrozia realizáciu projektu poskytujúceho finančné zdroje.

2.	Projekt KF vykazujúci dočasný nedostatok zdrojov ES bude pre potreby kríženia zdrojov ES nazývaný „cieľovým projektom“.

3.	Projekt KF vykazujúci dočasný prebytok zdrojov ES bude pre potreby kríženia zdrojov ES nazývaný „zdrojovým projektom“.

4.	V prípade potreby finančných prostriedkov ES a pri stave ich dočasného nedostatku pre určitý projekt KF je potrebné previesť sumu potrebných prostriedkov z účtu PO pre zdrojový projekt KF na účet PO pre cieľový projekt KF. Uvedený prevod realizuje finančný manažér PO na základe cash flow (plán predkladania žiadostí o platbu)  zasielaných SOPO na PO. Určenie zdrojového projektu je realizované na základe porovnania disponibilného zostatku na účte prípadného zdrojového projektu voči cash-flow pre tento projekt.

5.	V prípade potreby finančných prostriedkov ES a pri stave ich dočasného nedostatku pre určitý projekt KF, keď zdrojovým projektom je projekt ISPA/KF, prevedie finančný manažér príslušnej implementačnej agentúry ISPA sumu potrebných prostriedkov z príslušného  účtu pre finančné memorandum pre prostriedky ES na príslušný sektorový účet NF. Zdrojový projekt ako aj sumu určí finančný manažér PO, ktorý o tomto písomne informuje IA. Následne finančný manažér PO prevedie finančné prostriedky z príslušného sektorového účtu na účet PO pre cieľový projekt KF.

6.	V prípade potreby finančných prostriedkov ES a pri stave ich dočasného nedostatku pre určitý projekt ISPA/KF, keď zdrojovým projektom je projekt KF, je potrebné previesť sumu potrebných prostriedkov z príslušného účtu PO pre projekt KF na príslušný sektorový účet NF. Následne finančný manažér PO prevedie finančné prostriedky z príslušného sektorového účtu na účet pre finančné memorandum pre prostriedky ES pre príslušný cieľový projekt ISPA/KF.

7.	Prostriedky prevedené na cieľový projekt sa použijú ako prostriedky ES určené pre cieľový projekt. V zmysle uvedeného je možné z týchto finančných zdrojov uhrádzať podiel ES pri úhrade faktúr a rovnako je možné tieto prostriedky použiť na prípadné vrátenie už predtým predplatených prostriedkov ES zo ŠR.

	Následne po prevode prostriedkov ES na cieľový projekt sa vráti suma, ktorá bola predtým prevedená zo zdrojového projektu na cieľový projekt.

5.5.5 Certifikácia výdavkov

Certifikácia skutočne vyplatených výdavkov v predpísanej forme je nevyhnutným predpokladom pre predloženie žiadosti o priebežnú a záverečnú platbu EK. Certifikáciu uskutočňuje certifikátor PO, ktorý je funkčne nezávislý od akýchkoľvek iných činností v rámci PO. Uskutočňovanie certifikácie nie je možné delegovať z PO na iné subjekty.

Certifikácia sa vykonáva dvomi základnými spôsobmi:
1. na základe výkazu výdavkov, ktorý pripravuje platobný orgán ako prílohu priebežných a záverečnej žiadosti o platbu na EK na základe priebežných výkazov výdavkov, prijatých od sprostredkovateľských orgánov pod platobným orgánom (SOPO) – jedná sa o administratívne overenie splnenia podmienok uvedených v čl. 8 Nariadenia Komisie č. 1386/2002,
2. na základe plánu certifikačných kontrol – jedná sa najmä o overenie riadiacich a kontrolných systémov orgánov zapojených do riadenia a implementácie projektov KF ako i funkčnosti kontrolných procesov v jednotlivých orgánoch na mieste a kontrola plnenia podmienok stanovených v príslušných dokumentoch EÚ výberovým spôsobom.  

PO spravidla 3x do roka informuje RO, SOPO a IO o zahájení prípravy žiadosti o priebežnú platbu. V prípade ohrozenia likvidity účtu PO pre zdroje ES (úroveň 3) môže PO iniciatívne zahájiť prípravu dodatočnej žiadosti o priebežnú platbu z ES. Na základe informácie z PO o zahájení prípravy žiadosti o priebežnú platbu budú jednotlivé orgány postupovať nasledovne: 

a) Certifikácia výkazu výdavkov:   

1.	SOPO
-	vypracuje výkaz výdavkov v súlade s prílohou II, Nariadenia EK 1386/2002/(ES).

2.	RO
-	pre zabezpečenie vhodných a efektívnych kontrolných systémov a audit trailov, je RO povinný najneskôr 30 pracovných dní pred prvým predložením certifikovaných výkazov výdavkov na EK (prvá žiadosť o priebežnú platbu z ES) predložiť PO postupy RO, SOPO a SORO a IO, týkajúce sa nasledovných oblastí:

•	overenie reálnosti nárokovaných výdavkov na realizáciu projektu KF v súlade s termínmi stanovenými v Rozhodnutí EK o poskytnutí pomoci pre projekt KF a cieľmi spojenými s projektom KF,
•	zabezpečenie súladu s právnymi predpismi ES,
•	uchovávanie a dodržiavanie audit trailu;

-	Predkladá PO všetky zmeny v postupoch (v manuáloch) RO, SOPO a SORO ako aj IO priebežne do 5 pracovných dní od vykonania zmeny postupov;
-	Predloží PO Správu o priebehu realizácie projektu KF, preukazujúcu súlad s Rozhodnutím EK o poskytnutí pomoci pre projekt KF, a to v termíne stanovenom PO;
-	Zabezpečí, že Ročná správa o realizácii projektu KF, vrátane informácie o súlade s pravidlami pre verejné obstarávanie, je na základe prílohy II. Nariadenia Rady 1164/1994/ES po schválení Monitorovacím výborom zaslaná na EK a PO. 

3.   SORO
	    - vykoná kontrolu žiadosti o platbu a vystaví Prehlásenie o overení 

4.   PO
-	PO má právo uskutočniť preverenie na mieste u RO, SOPO, IO a KP;
-	Certifikátor PO sa môže zúčastňovať výkonu kontroly na mieste vykonávanej KP, IO alebo RO;
-	PO sa pred certifikáciou výdavkov musí presvedčiť o splnení nasledovných podmienok:

a) RO, SORO, IO a SOPO splnili požiadavky Nariadenia Rady 94/1164/ES, a to najmä, že:

•	pomoc je riadená v súlade so všetkými právnymi predpismi ES a obdržané finančné prostriedky z ES sa používajú podľa zásad vhodnej správy finančných prostriedkov,
•	dochádza k zabráneniu vzniku nezrovnalostí, prípadne po ich vzniku sú identifikované a sú uskutočnené zodpovedajúce nápravné opatrenia, zároveň sú oznamované EK v súlade s právnymi predpismi ES, vrátane pokroku v správnych a súdnych konaniach,
•	sú splnené náležitosti predloženia priebežných platieb a záverečnej platby. 

b) výkaz výdavkov zahŕňa iba výdavky: 

•	skutočne realizované v rámci príslušného obdobia stanoveného v Rozhodnutí EK o poskytnutí pomoci pre projekt KF doložené prijatými zúčtovacími dokladmi,
•	vzťahujúce sa na práce, ktoré neboli podstatným spôsobom realizované v čase podania Žiadosti o schválenie projektu KF,
•	ktoré sú oprávnené vzhľadom k pokroku, ktorý bol pri realizácii projektu KF dosiahnutý v súlade s Rozhodnutím EK o poskytnutí pomoci pre projekt KF a v súlade so stanovenými cieľmi;

-	skontroluje, či výdavky uvedené vo výkaze výdavkov zodpovedajú rámcom schváleným EK v súlade s Rozhodnutím EK o poskytnutí pomoci pre projekt KF;
-	skontroluje, či výdavky uvedené vo výkaze výdavkov zodpovedajú účtovným záznamom PO; v rámci tejto účtovnej kontroly skontroluje PO výberovým spôsobom účtovné doklady držané na SOPO a IO;
-	v prípade splnenia vyššie uvedených podmienok PO schváli výkaz výdavkov a vystaví certifikát.

V prípade, ak neboli splnené podmienky pre certifikáciu výkazu výdavkov, PO informuje RO a SOPO o zistených nedostatkoch. SOPO sa vyjadrí k zisteným nedostatkom, navrhne nápravné opatrenia a v termíne stanovenom PO predloží opravený výkaz výdavkov. 

b) Certifikácia na základe plánu certifikačných kontrol: 

Certifikátori oznámia listom orgánom, u ktorých bude vykonaná certifikačná kontrola termín a predmet kontroly a dokumenty, ktoré je potrebné predložiť k danej certifikačnej kontrole. 
Po ukončení certifikačnej kontroly vypracujú certifikátori Správu z certifikačnej kontroly v termíne do 7 kalendárnych dní odo dňa, v ktorom bol ukončený výkon overenia na mieste. Správa obsahuje nasledovné náležitosti:
 
-  dátum vykonania certifikačnej kontroly 
-  orgány, u ktorých sa overenie na mieste vykonalo
-  zameranie overenia  
-  predmet overenia  
-  zistenia a odporúčania
-  termín prijatia nápravných opatrení
-  termín   predloženia   Správy   o   splnení  prijatých nápravných opatrení  
-  podpis certifikátora, ktorý správu vyhotovil 
-  dátum vyhotovenia správy 

Orgán, u ktorého boli zistené nedostatky zašle v stanovenom termíne platobnému orgánu pripomienky k zisteniam a odporúčaniam a návrh nápravných opatrení, ktoré certifikátori zvážia a rozhodnú o tom, či na zisteniach a odporúčaniach trvajú, čo bude považované za konečné stanovisko certifikácie. Následne zašlú orgány Správu o splnení prijatých opatrení v termíne stanovenom v Správe z certifikačnej kontroly. 

Proces certifikácie bude podrobnejšie predmetom Dohody uzatvorenej medzi PO, SOPO a IO.
5.5.6 Žiadosť o priebežnú platbu z Európskych spoločenstiev

PO na základe výkazu výdavkov vypracovaného SOPO v súlade s prílohou č.II Nariadenia EK č.2002/1386/ES predkladá na EK ním certifikovanú žiadosť o priebežnú platbu, a to spravidla 3 krát ročne k 1. marcu;  1. júlu a 1. novembru. 

EK prevedie priebežnú platbu na účet PO - zdroje ES (úroveň 3) za predpokladu, že pri realizácii projektu KF bol dosiahnutý uspokojivý pokrok smerom k jeho ukončeniu. Výška priebežnej platby sa rovná výške výdavkov uskutočnených v období, pre ktoré bola uskutočnená posledná certifikácia výdavkov. Z uvedeného vyplýva, že priebežné platby sa uskutočňujú na doplnenie prostriedkov, a to na základe oprávnene a už skutočne vynaložených finančných prostriedkov za podmienky, že:

•	EK bola predložená Ročná správa o realizácii projektu KF v súlade s prílohou II. Nariadenia Rady 1164/1994/ES, vrátane informácií o súlade s pravidlami pre verejné obstarávanie;
•	k žiadosti o priebežnú platbu je priložená správa o priebehu realizácie projektu KF preukazujúca súlad s Rozhodnutím EK o poskytnutí pomoci pre projekt KF;
•	odporúčania kontrolných úradov zo SR a EK boli zohľadnené, najmä pokiaľ ide o opravy zistených alebo predpokladaných nezrovnalostí;
•	boli uvedené hlavné technické, finančné i právne problémy, ktoré sa objavili počas realizácie projektu KF, ako aj opatrenia na ich odstránenie;
•	boli analyzované prípadné odchýlky od pôvodného finančného plánu;
•	boli popísané opatrenia prijaté v oblasti publicity projektu KF.

Základnou podmienkou na prevod prvej priebežnej platby z ES pre projekt KF je akceptovateľná žiadosť o priebežnú platbu certifikovaná PO, ktorá bola predložená EK najneskôr do 12 mesiacov od prevodu zálohovej platby pre projekt KF z EK na účet PO - zdroje ES (úroveň 3) vedený v ŠP. 

Celkový súčet zálohovej platby a priebežných platieb z EK nesmie prekročiť 80% z celkovej podpory ES pre daný projekt KF. Tento podiel možno pri dôležitých projektoch KF v odôvodnených prípadoch zvýšiť až na 90%.
Postup pri zasielaní žiadosti o priebežnú platbu na EK je nasledovný:

1.	PO
-	certifikovaný výkaz výdavkov zašle EK súbežne so žiadosťami o priebežné platby, resp. o záverečnú platbu;
-	informuje RO a SOPO o certifikovaní výkazu výdavkov a zaslaní certifikovanej žiadosti o priebežnú, resp záverečnú platbu EK.

2.	EK
-	najneskôr do dvoch mesiacov od obdržania akceptovateľnej žiadosti o priebežnú platbu, resp. záverečnú platbu prevedie prostriedky na účet PO - zdroje ES (úroveň 3).

5.5.7 Záverečná správa o projekte Kohézneho fondu a záverečná platba

Ak celkový súčet zálohovej platby a priebežných platieb z EK dosiahne 80% z celkovej podpory ES pre daný projekt KF, (pri dôležitých projektoch KF v odôvodnených prípadoch možno zvýšiť až na 90%), SOPO zabezpečí, že zvyšné dofinancovanie projektu KF za časť spolufinancovania ES bude uhrádzaná zo ŠR, z kapitoly rezortu (pretože EK prevedie posledných 20% príspevku ES na projekt KF až z väčším časovým oneskorením po ukončení projektu KF). 

Záverečná platba pripravená na základe oprávnene a skutočne vynaložených finančných prostriedkov sa môže uskutočniť za predpokladu, že:

•	projekt KF bol realizovaný v súlade so stanovenými cieľmi;
•	EK bola zo strany RO zaslaná Záverečná správa o projekte KF;
•	PO predložil EK žiadosť o záverečnú platbu do šiestich mesiacov od konečného termínu pre dokončenie prác a pre výdavky ustanovené v Rozhodnutí o poskytnutí pomoci pre projekt KF;
•	PO potvrdí, že informácie uvedené v žiadosti o záverečnú platbu sú správne;
•	odporúčania kontrolných orgánov zo SR a EK boli zohľadnené, najmä pokiaľ ide o opravy zistených alebo predpokladaných nezrovnalostí;
•	boli uvedené hlavné technické, finančné i právne problémy, ktoré sa objavili počas realizácie projektu KF, ako aj opatrenia na ich odstránenie;
•	boli analyzované prípadné odchýlky od pôvodného finančného plánu;
•	boli popísané opatrenia prijaté v oblasti publicity projektu KF;
•	členský štát predložil EK prehlásenie o ukončení pomoci. 

Postup pri zasielaní žiadosti o záverečnú platbu na EK je nasledovný:

1.	RO
-	Zabezpečí, že Záverečná správa o projekte KF schválená Monitorovacím výborom v súlade s prílohou II. Nariadenia Rady 1164/1994/ES, vrátane informácií o súlade s pravidlami pre verejné obstarávanie je zaslaná na EK a PO v termíne stanovenom v uvedenom nariadení (najneskôr do 6 mesiacov po ukončení projektu KF zašle Záverečnú správu o projekte KF EK); zaslanie tejto správy je podmienkou na prevedenie záverečnej platby z EK;

Súčasťou prílohy k Záverečnej správe o projekte KF sú:
-	opis vykonaných prác, vrátane fyzických ukazovateľov, kvantifikácie výdavkov podľa kategórií vykonaných prác a opatrení so zreteľom na osobitné klauzuly uvedené v Rozhodnutí EK o poskytnutí pomoci pre projekt KF,
-	informácie o všetkých opatreniach publicity,
-	potvrdenie o súlade vykonaných prác s Rozhodnutím EK o poskytnutí pomoci pre projekt KF,
-	prvé hodnotenie rozsahu, v ktorom boli dosiahnuté výsledky, vrátane:
•	dátumu skutočného začatia realizácie projektu KF,
•	informácie, akým spôsobom bude projekt KF spravovaný  po jeho ukončení,
•	prípadné potvrdenia finančných odhadov, týkajúcich sa najmä prevádzkových nákladov a očakávaných výnosov,
•	potvrdenia socio-ekonomických odhadov, týkajúcich sa najmä očakávaných nákladov a výnosov,
•	údajov o prijatých opatreniach na zabezpečenie ochrany životného prostredia a o ich nákladoch, vrátane súladu s princípom „znečisťovateľ platí“.

2.	SOPO
-	vypracuje výkaz výdavkov pre záverečnú platbu v súlade s prílohou II, Nariadenia EK 1386/2002/(ES).

3.	PO
-	obdrží od RO Záverečnú správu o projekte KF schválenú Monitorovacím výborom;
-	PO má právo uskutočniť preverenie kontroly na mieste u RO, SORO, SOPO, IO a KP;
-	PO sa pred certifikáciou výdavkov musí presvedčiť o splnení nasledovných podmienok:

a)  RO, SORO, IO a SOPO splnili požiadavky Nariadenia Rady 94/1164/ES, a to najmä, že:

•	pomoc je riadená v súlade so všetkými právnymi predpismi ES a obdržané finančné prostriedky z ES sa používajú podľa zásad vhodnej správy finančných prostriedkov,
•	dochádza k zabráneniu vzniku nezrovnalostí, prípadne po ich vzniku sú zisťované a sú uskutočnené zodpovedajúce nápravné opatrenia, a sú oznamované EK v súlade s právnymi predpismi ES, vrátane pokroku v správnych a súdnych konaniach,
•	sú splnené náležitosti predloženia priebežných platieb a záverečnej platby; 

b)  výkaz výdavkov zahŕňa iba výdavky: 

•	skutočne realizované v rámci príslušného obdobia stanoveného v Rozhodnutí EK o poskytnutí pomoci pre projekt KF doložené prijatými zúčtovacími dokladmi,
•	vzťahujúce sa na práce, ktoré neboli podstatným spôsobom realizované v čase podania Žiadosti o schválenie projektu KF,
•	ktoré sú oprávnené vzhľadom k pokroku, ktorý bol pri realizácii projektu KF dosiahnutý v súlade s Rozhodnutím EK o poskytnutí pomoci pre projekt KF a v súlade so stanovenými cieľmi;

-	skontroluje, či výdavky uvedené vo výkaze výdavkov zodpovedajú rámcom schváleným EK v súlade s Rozhodnutím EK o poskytnutí pomoci pre projekt KF;
-	skontroluje, či výdavky uvedené vo výkaze výdavkov zodpovedajú účtovným záznamom PO; v rámci tejto účtovnej kontroly skontroluje PO výberovým spôsobom účtovné doklady držaných na SOPO a IO;
-	v prípade splnenia vyššie uvedených podmienok PO schváli výkaz výdavkov a vystaví certifikát.

V prípade, ak neboli splnené podmienky pre certifikáciu výkazu výdavkov, PO informuje SORO a SOPO o zistených nedostatkoch. SORO a SOPO sa vyjadria k zisteným nedostatkom, navrhnú nápravné opatrenia a v termíne stanovenom PO predloží SOPO opravený výkaz výdavkov. 

4.	EK 
-	najneskôr do dvoch mesiacov od obdržania akceptovateľnej žiadosti o záverečnú platbu prevedie prostriedky na účet PO - pre zdroje ES (úroveň 3); záverečná platba sa prevedie iba v prípade, že EK obdrží akceptovateľné Prehlásenie o ukončení pomoci pre projekt KF, ktoré nezávisle na PO vypracuje Najvyšší kontrolný úrad.   

5.	PO 
-	prevedie záverečnú platbu z osobitného účtu PO - zdroje ES (úroveň 3) na  SOPO - zdroje ES (úroveň 4).

6.	SOPO
-	prevedie záverečnú platbu z úrovne 4 SOPO - zdroje ES na príjmový účet kapitoly MŽP SR/MDPT SR (úroveň 2).

Pokiaľ nie je EK odoslaná Záverečná správa o projekte KF do 18 mesiacov od konečného termínu pre dokončenie prác a pre platby podľa Rozhodnutia EK o poskytnutí pomoci pre projekt KF, zruší sa tá časť pomoci, ktorá predstavuje výšku záverečnej platby pre príslušný projekt KF.
Vo vzťahu k Štátnej pokladnici sa časť 5.5 Finančné toky bude ďalej dopĺňať.

5.6 Nezrovnalosti a vrátenie dlžných čiastok

Prostriedky spätne vyplácané na EK:

Prostriedky KF sa vrátia do rozpočtu ES v prípade, že:

1.	neboli využité; za nevyužité sa považujú prostriedky, ak v priebehu 12 mesiacov od dňa pripísania zálohovej platby na PO – zdroje ES (úroveň 3) nebola EK zaslaná žiadosť o priebežnú platbu. Prípadné vzniknuté úroky môžu byť využité pre financovanie opatrení prostredníctvom KF;

2.	boli poskytnuté v rozpore s právnymi predpismi, uzatvorenými zmluvami alebo dohodami (dlžné čiastky, resp. nezrovnalosti).

Evidencia dlžných čiastok a Správy o nezrovnalostiach:

PO zabezpečí evidenciu o dlžných čiastkach vrátených do rozpočtu ES (podľa bodu 1 alebo 2) a o čiastkach, ktoré ešte majú byť vrátené.

1.	Štvrťročná správa o nezrovnalostiach pre EK:
•	Štvrťročná správa o zistených nezrovnalostiach a s tým súvisiacich čiastok – poskytuje informácie o nezrovnalostiach, ktoré sú predmetom prvotného administratívneho alebo právneho prešetrenia. Táto správa sa predkladá EK a OLAF 4 krát ročne, a to vždy do konca druhého mesiaca nasledujúceho po konci štvrťroku. Táto správa obsahuje najmä informácie týkajúce sa:

-	identifikácie predmetných projektov KF, 
-	porušených ustanovení, 
-	charakteru a výšky neoprávnene použitých výdavkov. V prípadoch, keď sa neuskutočnila žiadna platba, takú výšku výdavkov, ktorá by bola uhradená v prípade neodhalenia nesprávnosti, okrem takých, keď omyl alebo nedbalosť sa zistili pred uskutočnením platby a nemali za následok žiadnu správnu alebo súdnu pokutu,  
-	celkovej výšky a jej rozdelenia medzi rôzne zdroje financovania
obdobia alebo momentu, v ktorom sa uskutočnilo porušenie predpisu, 
-	použitých metód pri porušovaní predpisu,
-	spôsobu, akým sa odhalilo porušenie predpisu,
-	finančných dôsledkov, pozastavenia (ak bolo) platieb a možností ich vrátenia,
-	dátumu a zdroja prvých informácií, ktoré viedli k podozreniu, že bol skutočne porušený predpis,
-	dátumu, kedy bola vypracovaná oficiálna správa o porušení predpisu,
-	údajov totožnosti zainteresovaných fyzických a právnických osôb okrem prípadov, keď také informácie nie sú podstatné v boji proti porušovaniu predpisov vzhľadom na charakter príslušného porušenia;

Informácie o nezrovnalostiach nepresahujúcich čiastku 4 000 EUR sa predkladajú výlučne na žiadosť EK.  

•	Štvrťročná správa o náprave zistených nezrovnalostí a s tým súvisiacich čiastok - poskytuje informácie o nápravných opatreniach, vykonaných na odstránenie nezrovnalosti po oznámení všetkých predchádzajúcich porušení predpisov s odkazom na každú predchádzajúcu Správu o zistených nezrovnalostiach a s tým súvisiacich čiastok. Táto správa sa predkladá EK a OLAF 4-krát ročne, a to vždy do konca druhého mesiaca nasledujúceho po konci štvrťroku. Správa obsahuje informácie týkajúce sa najmä:

-	čiastky, ktoré boli alebo majú byť vymáhané,
-	dočasných opatrení na zabezpečenie dosiahnutia vrátenia nesprávne vyplatených čiastok,
-	súdnych a správnych konaní, ktoré boli zahájené za účelom vymáhania neoprávnene použitých prostriedkov a udelenia sankcií,
-	dôvody pre zrušenie vymáhania prostriedkov, ktoré sa EK oznámia, pokiaľ je to možné, pred uskutočnením rozhodnutia,
-	každé zrušenie trestného stíhania,
-	správne alebo súdne rozhodnutia alebo ich hlavné body, týkajúce sa ukončenia týchto konaní;

•	Bezodkladná správa o nezrovnalostiach – správa poskytuje informácie o nezrovnalostiach, pri ktorých boli porušené predpisy alebo existuje obava, že môžu mať dôsledky mimo územia SR alebo ukážu, že sa použila nová metóda podvodu. Táto správa sa predkladá na EK a OLAF okamžite po zistení nezrovnalosti takéhoto charakteru. 

•	Správa o výške nevymožených čiastok – osobitná správa, ktorá sa predkladá na EK a OLAF v prípade, že je predpoklad, že predmetná čiastka sa nedá vymôcť alebo nemožno očakávať jej úplné vrátenie. V správe je potrebné uviesť dôvody, prečo má predmetnú čiastku znášať ES alebo SR. Táto správa musí byť dostatočne podrobná, aby mohla podľa nej EK rozhodnúť, kto bude znášať finančné následky. Správa sa predkladá na EK a OLAF podľa potreby.

Všetky štyri horeuvedené druhy správ zasiela na EK a OLAF Úrad vlády SR, sekcia kontroly, centrálny kontaktný útvar pre OLAF v SR. Potrebné informácie k zostaveniu správ mu poskytuje PO.

PO vypracováva ročnú správu o čiastkach, ktorému majú byť ku koncu kalendárneho roku vrátené. Táto správa je prílohou štvrtej Štvrťročnej správy o zistených nezrovnalostiach a s tým súvisiacich čiastok, ktorá je zasielaná na EK a OLAF cez Úrad vlády SR, sekciu kontroly, centrálny kontaktný útvar pre OLAF v SR, v súlade s Nariadením Rady 1831/1994(ES).

2.	Správy o nezrovnalostiach pre PO:

SOPO, IO, RO a SORO sú povinné okamžite informovať PO v prípade podozrenia na výskyt nezrovnalostí v rámci projektov KF.

Vymáhanie dlžných čiastok:

•	Dlžné čiastky vzniknuté v rámci projektov KF vymáha v zmysle Zákona č.440/2000 Z. z. o SFK v znení zákona č.150/2001 Z. z., SFK. Oznámenie na SFK o vzniku dlžnej čiastky so žiadosťou zabezpečenia jej vymáhania zasiela PO. 

Spôsob vrátenia nevyužitých a nesprávne použitých prostriedkov ES späť na EK:

Vrátenie nevyužitých a nesprávne použitých prostriedkov ES na projekty KF realizuje PO:

1.	odpočítaním výšky týchto prostriedkov od nasledujúceho výkazu certifikovaných výdavkov zasielaného na EK (t.j. ich odrátaním od najbližšej žiadosti o prostriedky z ES), alebo

2.	ak nie je celá výška prostriedkov, ktoré majú byť vrátené EK pokrytá bodom 1, tak vyplatením prostriedkov na určený účet EK vo výške zodpovedajúcej tomuto rozdielu (rozdiel medzi sumou, ktorá sa má vrátiť na EK a sumou, o ktorú sa žiada v najbližšej žiadosti o priebežnú platbu z ES).

Ďalšie podrobnosti o spôsobe identifikácie nezrovnalostí, ich hlásení, vymáhaní a vrátení vymožených dlhov od dlžníka upraví Usmernenie k nezrovnalostiam, ktoré vypracuje MF SR.

5.7 Používanie mien a kurzové rozdiely 

•	Čiastka pomoci ES pre projekt KF a finančný plán projektu KF schvaľované EK sú uvedené v EUR;
•	Zmluvy s dodávateľom sa uzatvárajú v SKK;
•	Príslušné rezortné ministerstvo (SORO)  uzatvára zmluvu o financovaní s konečným prijímateľom  v EUR;
•	Vzhľadom na záväznosť sumy pre konečného prijímateľa, ktorá je uvádzaná v EUR, bude pre účely odpočtu čerpania záväzku konečným prijímateľom použitý prepočet SKK na EUR. Prepočet bude realizovaný finančným účtovným kurzom EK (kurz ECB z predposledného  pracovného dňa EK predchádzajúceho mesiaca, ktorý je fixovaný na jeden mesiac) pre mesiac, v ktorom bol výdavok registrovaný v účtoch orgánov zodpovedných za finančné riadenie projektu. Tento prepočet sa určí po úhrade každej žiadosti o platbu od konečného prijímateľa. Táto suma vyjadrená v EUR predstavuje pre konečného prijímateľa čerpanie záväzku vyjadreného v EUR. Na základe uvedeného postupu môže konečný prijímateľ zasielať žiadosti o platbu len do výšky zodpovedajúcej zostatku záväzku v EUR (prevod prostriedkov z úrovne 3 na úroveň 4); 
•	V prípade ak KP vyčerpá alokáciu vyjadrenú v EUR, pričom zmluvné záväzky voči dodávateľovi v SKK nebudú vysporiadané, rozdiel hradí konečný prijímateľ z vlastných prostriedkov (formy financovania formou úveru, úveru so štátnou zárukou a iné); 
•	PO obdrží prostriedky ES na osobitný účet Ministerstva financií SR pre daný projekt KF (úroveň 3) vedený v EUR; prevody z tohto účtu na účet SOPO pre zdroje ES (úroveň 4) sa uskutočňujú v SKK;
•	Pri konverzii finančných prostriedkov z EUR na SKK (pri prevode z úrovne 3 na úroveň 4) sa použije výmenný kurz Európskej centrálnej banky (ECB) platný v predposledný pracovný deň EK v mesiaci predchádzajúcemu mesiac, počas ktorého je transakcia vykonávaná;
•	Žiadosti o zálohovú, priebežnú a záverečnú platbu z ES sa musia predkladať na EK v EUR;
•	Výkaz výdavkov dokladajúci príslušnú žiadosť o priebežnú a záverečnú platbu z ES musí byť vypracovaný v EUR;
•	Oprávnené výdavky, ktoré už boli uhradené KP a ktoré sa pri príprave výkazu výdavkov prepočítavajú z SKK na EUR, sa prepočítajú výmenným kurzom ECB platným v mesiaci, počas ktorého bola transakcia (t.j. prevod prostriedkov ES na úroveň KP (úroveň 6) zaúčtovaná na SOPO;
•	Kurzové rozdiely vznikajúce rozdielom medzi kurzom ECB a NBS sú stratou (ECB kurz EUR/SKK > NBS kurz EUR/SKK) alebo príjmom (NBS kurz EUR/SKK > ECB kurz EUR/SKK) ŠR. Kurzové rozdiely účtuje PO.

5.8 	Účtovníctvo, finančné výkazníctvo a archivácia

PO a SOPO  vedú účtovníctvo v súlade so zákonom 431/2002 Z. z. o účtovníctve  v znení neskorších predpisov v rámci účtovníctva príslušného ministerstva, v ktorom osobitne zaznamenávajú a vykazujú všetky operácie, týkajúce sa podpory z KF, ktoré vznikli počas realizácie projektov KF. 

PO a SOPO vedú účtovníctvo týkajúce sa projektov Kohézneho fondu v integrovanom informačnom systéme účtovného, finančného a ekonomického riadenia prostriedkov EÚ fondov (ISUF). PO a SOPO v systéme ISUF zároveň realizujú platby v rámci finančného riadenia projektov Kohézneho fondu. Postupy účtovania a realizácie platieb v systéme ISUF budú priebežne upravené v usmerneniach MF SR.

KP vedú účtovníctvo v súlade so zákonom 431/2002 Z. z. o účtovníctve v znení neskorších predpisoch v rámci svojho účtovníctva, v ktorom osobitne zaznamenávajú a vykazujú všetky operácie týkajúce sa podpory z KF, ktoré vznikli počas realizácie projektov KF.

KP vedú svoje účtovníctvo, ak je to možné, v elektronickej forme. PO a SOPO  vedú svoje účtovníctvo v elektronickej forme. Účtovné záznamy PO a SOPO vedené v elektronickej forme, ako aj podporné účtovné doklady musia byť dostatočne chránené pred ich možným zneužitím alebo poškodením a musia byť sprístupnené predstaviteľom EK.

Na písomnú žiadosť EK je jej PO, SOPO a KP povinný predložiť všetky požadované účtovné záznamy, a to do 10 dní po prijatí takejto žiadosti z EK, príp. v termíne stanovenom EK v príslušnej žiadosti.    

PO a SOPO musia zaviesť systém finančného výkazníctva, ktorý zabezpečí pravidelné a štandardizované výstupy pre každý projekt KF. Tento systém umožní monitorovať pokrok dosiahnutý pri realizácii projektu KF a predstavuje základ pre vypracovanie žiadostí o priebežnú alebo záverečnú platbu z ES a zo ŠR a uľahčuje proces overovania a kontroly výdavkov zo strany EK a národného spolufinancovania. 

Systém finančného výkazníctva PO a SOPO musí pokrývať všetky oprávnené výdavky na projekt KF v súlade so zoznamom oprávnených výdavkov, vrátane všetkých zmlúv potrebných pre realizáciu projektu KF bez ohľadu na zdroj jeho financovania. PO a SOPO zabezpečia súlad údajov vo finančných výkazoch s účtovníctvom a dokumentáciou finančného hospodárenia, ktoré vedú.

SOPO odovzdáva PO finančné výkazy, správy a ďalšiu dokumentáciu v jednom písomnom vyhotovení a v elektronickej forme v termínoch, rozsahu a štruktúre stanovenej PO. PO zabezpečí súlad údajov vo finančných výkazoch predložených na základe výkazov SOPO s účtovníctvom a dokumentáciou finančného hospodárenia vedenými na PO.

PO a SOPO musia po dobu 10 rokov po prevedení záverečnej platby z EK na projekt KF uchovávať všetky podklady, týkajúce sa výdavkov a kontrol v rámci daného projektu KF.

Ďalšie podrobnosti o spôsobe účtovania, finančného výkazníctva a archivácie účtovných dokumentov upraví Smernica o účtovaní v Kohéznom fonde, ktorú vypracuje PO.

6.  Monitorovanie a elektronická výmena údajov

Monitorovanie implementácie projektu KF je zabezpečované IT monitorovacím systémom štrukturálnych fondov a KF, za ktorého funkčnosť zodpovedá MVRR SR.

IT monitorovací systém:

Jednou z najdôležitejších požiadaviek EK v súvislosti s prípravou na využitie štrukturálnych fondov a KF je vybudovanie IT monitorovacieho systému pre štrukturálne fondy a KF, ktorý bude okrem iného slúžiť na sledovanie stavu čerpania prostriedkov na úrovni projektov KF.

IT monitorovací systém sa skladá zo subsystémov pre programovanie, monitorovanie, finančné riadenie a bude spĺňať nasledovné požiadavky:

-	prepojenie s informačným systémom Štátnej pokladnice, Rozpočtovým informačným systémom a systémom Back-office,
-	súlad jednotlivých modulov s právnymi predpismi ES a SR (a to najmä Nariadenie Rady 99/1260/ES, Nariadenie EK 2001/2001/438/ES a zákon č.52/1998 Z.z. o ochrane osobných údajov informačných systémoch,
-	IT infraštruktúra umožňujúca on-line prepojenie všetkých subjektov zapojených do riadenia a realizácie štrukturálnych fondov prostredníctvom Komunikačno-technologickej infraštruktúry Datacentra,
-	zabezpečenie ochrany a bezpečnosti počítačových systémov na všetkých hierarchických úrovniach,
-	elektronickú výmenu údajov, správ a informácií s EK.

Jednotná údajová základňa IT monitorovacieho systému pre štrukturálne fondy a KF sa vybuduje v DataCentre, ktoré bude prevádzkovateľom celého systému a začlení sa do spoločnej Komunikačno – technologickej infraštruktúry.

Ďalšie monitorovanie projektov KF:

RO zodpovedá pri monitorovaní projektu KF za nasledovné úlohy: 

•	monitorovať činnosti SORO a IO;
•	predkladať Ročnú správu o realizácii projektu KF na EK a PO po jej schválení Monitorovacím výborom pre KF v lehote troch mesiacov od konca každého celého roka doby implementácie daného projektu KF;
•	predkladať Záverečnú správu o projekte KF na EK a PO po jej schválení Monitorovacím výborom pre KF.

PO zodpovedá pri monitorovaní projektu KF za nasledovné úlohy:

•	monitorovať činnosti SOPO;
•	monitorovať finančné toky prostriedkov ES na príjmový účet príslušných ministerstiev;
•	monitorovať plnenie finančnej realizácie projektu KF a informovať Monitorovací výbor pre KF o výsledkoch tohto monitoringu.

SOPO zodpovedá pri monitorovaní projektu KF za nasledovné úlohy:

•	monitorovať finančné toky prostriedkov ES na príjmových a výdavkových účtoch ministerstva a platby prostriedkov ES a ŠR SR vykonaných na účet KP podľa jednotlivých projektov KF;
•	informovať PO o finančných tokoch prostriedkov ES na príjmových a výdavkových účtoch ministerstva a o platbách prostriedkov ES a ŠR SR vykonaných na účet KP podľa jednotlivých projektov KF.

IO zodpovedá pri monitorovaní projektu KF za nasledovné úlohy:

•	monitorovať v spolupráci s KP vecné využívanie finančných prostriedkov ES a ŠR SR vo väzbe na plnenie a zaistenie cieľa projektu KF, a to najmä predmet ich využitia a ich oprávnenosť podľa požiadaviek RO;
•	vypracovať Ročnú správu o realizácii projektu KF a predložiť ju na RO;
•	vypracovať Záverečnú správu o projekte KF a predložiť ju na RO.
	
Monitorovací výbor zodpovedá pri monitorovaní projektu KF za nasledovné úlohy:

•	schváliť Ročnú správu o realizácii projektu KF na EK v lehote 2 mesiacov od konca každého celého roka doby implementácie daného projektu KF;
•	schváliť Záverečnú správu o projekte KF

Na základe výsledkov monitorovania a po zohľadnení stanovísk Monitorovacieho výboru pre KF upraví EK, na návrh SR, objem a podmienky pre poskytnutie pomoci pre projekt KF, ako aj predpokladaný finančný plán, ak je to nevyhnutné. 

Elektronická výmena údajov:

Elektronickú výmenu údajov, správ a informácií s EK týkajúcich sa finančného riadenia uskutočňuje PO. Tieto informácie sú zoskupené na úrovni projektov KF a poskytujú sa EK:

•	v podobe e-mail správ (do 5 MB) komprimovaných do formátu ZIP;
•	cez prenos FTP (nad 5 MB), komprimovaný do formátu ZIP;
•	pomocou tzv. flat-file – plochý súbor (napr. žiadosti o platbu a certifikovaný výkaz výdavkov). 

Elektronický systém výmeny údajov pre KF musí byť úzko prepojený s Informačným systémom ŠP a Rozpočtovým informačným systémom.     

7. 	Finančná kontrola

Predbežná a priebežná finančná kontrola:

PO, SOPO, RO, SORO a IO musia v súlade so zákonom NR SR č.502/2001 Z. z. o finančnej kontrole a vnútornom audite a o zmene a doplnení niektorých zákonov zabezpečiť efektívny systém predbežnej a priebežnej finančnej kontroly.
 
Vnútorný riadiaci a kontrolný systém:

PO, SOPO, RO, SORO a IO musia v súlade s Nariadením Rady 1605/2002/ES zo dňa 25.6.2002, vytvoriť a dodržiavať dostatočné riadiace a kontrolné systémy zabezpečujúce riadne finančné riadenie.

Z hľadiska efektívnosti jednotlivých úkonov vnútorného kontrolného systému musia byť zabezpečené nasledovné základné požiadavky:

1.	existencia prehľadných postupov riadenia – manuálov, a to na všetkých úrovniach riadenia, ktoré zahrňujú podrobné písomné pracovné postupy používané pri vykonávaní jednotlivých činností.  Manuály sú spracovávané a aktualizované formou tzv. riadenej dokumentácie; 
2.	presné definovanie funkcií, dôsledné oddelenie funkcií schvaľovania, žiadostí o platbu, výkonu platieb a účtovania;
3.	zastupiteľnosť zamestnancov vo všetkých funkciách;
4.	dôsledné vykonávanie predbežnej a priebežnej kontroly;
5.	dôsledné dodržiavanie systému dvojitej nezávislej kontroly a dvojitého podpisu pri odsúhlasení jednotlivých dokumentov a uskutočňovaní platieb;
6.	presné, včasné a spoľahlivé vedenie podvojného účtovníctva;
7.	prehľadná evidencia, registrácia a archivácia dokumentov;
8.	bezpečné využívanie informačných systémov;
9.	existencia audit trailu na úrovni pracovných pozícií pre jednotlivé procesy, jeho dodržiavanie a včasná aktualizácia;
10.	dôsledné predchádzanie možnému konfliktu záujmov;
11.	systém pre identifikovanie nezrovnalostí a ich včasné hlásenie.

Kontrola fyzickej realizácie projektov Kohézneho fondu:

Kontrolu fyzickej realizácie projektu KF v súlade s článkom 4 Nariadenia EK 2002/1386/ES, ktorým sa stanovujú podrobné pravidlá realizácie Nariadenie Rady 94/1164/ES ohľadne riadiacich a kontrolných systémov pre pomoc poskytovanú v rámci KF a postupy pre vykonávanie finančných opráv, uskutočňuje:

1.	Konečný prijímateľ

KP je povinný pred prevodom prostriedkov dodávateľovi vykonať predbežnú a priebežnú kontrolu každého účtovného dokladu. Pre účely tejto kontroly používa kontrolný zoznam.

2.	Implementačný orgán

IO vykonáva predbežnú a priebežnú kontrolu žiadostí o platbu KP. 
3.    Sprostredkovateľský orgán pod riadiacim orgánom
SORO je zodpovedný za výkon kontroly fyzickej realizácie projektu v zmysle článku 4 Nariadenia Komisie (ES) 1386/2002, ktorá zahŕňa :
•	administratívnu kontrolu, t.j. 100% dokladovú kontrolu relevantných účtovných dokladov súvisiacich s nárokovanými výdavkami, vrátane žiadosti o platbu, v rámci ktorej sa overuje oprávnenosť výdavkov, súlad implementácie so stanovenými podmienkami a cieľmi projektu, matematická správnosť číselných údajov na predložených dokladoch a súlad s ustanoveniami relevantnej legislatívy SR a EÚ;   
•	kontrolu na mieste. 
SORO môže poveriť výkonom 100 % administratívnej  kontroly žiadosti o platbu a priložených účtovných dokladov preukazujúcich uskutočnenie výdavku ako súčasti kontroly fyzickej realizácie projektu IO (ale len v prípade, že IO je organizačnou zložkou príslušného rezortného ministerstva), v tom prípade sa však musí SORO, resp. kompetenčne príslušná organizačná zložka príslušného rezortného ministerstva presvedčiť, či IO vykonáva tieto kontroly v potrebnom rozsahu. 

4. Riadiaci orgán

Kontrolu fyzickej realizácie projektu KF uskutočňuje v súlade so zákonom NR SR č.254/1998 Z. z. o verejných prácach aj štátny dozor Ministerstva výstavby a regionálneho rozvoja SR.

5. Certifikátor Platobného orgánu

Certifikátor PO sa môže zúčastňovať výkonu kontroly na mieste vykonávanej KP, IO, RO, SORO alebo SOPO.

V prípade potreby môžu kontrolu fyzickej realizácie projektov vykonať aj ďalšie orgány uvedené v 3. časti tejto koncepcie (napr. Ministerstvo financií SR, Správa finančnej kontroly). Podrobné pokyny týkajúce sa výkonu kontroly fyzickej realizácie projektov KF vydá RO.

7.1 Následná finančná kontrola

Za vykonávanie následných finančných kontrol hospodárenia s prostriedkami ES (vrátane prostriedkov z KF) sú zodpovedné kontrolné orgány, ktorým kontrolná pôsobnosť vyplýva z osobitných právnych predpisov a medzinárodných zmlúv. Následnú finančnú kontrolu prostriedkov ES a  prostriedkov  ŠR SR určených na financovanie projektov KF schválených prijatím Rozhodnutia EK o poskytnutí pomoci pre projekt KF vykonávajú najmä:

•	Odbor finančnej kontroly prostriedkov EÚ Ministerstva financií SR;
•	kontrolné útvary ministerstiev, ako správcov rozpočtových kapitol;
•	SFK;
•	Najvyšší kontrolný úrad SR;
•	kontrolné orgány EÚ.

Následnou finančnou kontrolou sa v súlade so zákonom NR SR č.502/2001 Z. z. o finančnej kontrole a vnútornom audite a o zmene a doplnení niektorých zákonov overuje:

•	objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie hospodárnosti, efektívnosti a účinnosti pri hospodárení s verejnými prostriedkami;
•	vykonanie predbežnej finančnej kontroly, ktorou sa overuje každá pripravovaná finančná operácia;
•	dodržanie postupu pri výkone priebežnej finančnej kontroly, ktorou sa overujú finančné operácie vybrané príslušným vedúcim zamestnancom;
•	splnenie opatrení prijatých na nápravu nedostatkov zistených finančnou kontrolou a odstránenie príčin ich vzniku.

15%-ná kontrola vzoriek operácií a projektov Kohézneho fondu:

MF SR zodpovedá za zabezpečenie vykonávania 15%-nej kontroly vzoriek operácií a projektov KF v súlade s Nariadením EK 1386/2002/ES (článok 9 - 12).

Ide o celkom špecifickú formu kontrolnej činnosti, dôsledne oddelenú od ostatných následných finančných kontrol vyžadovaných pri hospodárení s prostriedkami ES a prostriedkami ŠR. Zároveň sa kontroly vzoriek operácií a projektov KF nesmú zamieňať s bežnou kontrolnou činnosťou, ktorú vykonáva PO, SOPO, RO, SORO a IO za účelom preskúmania splnenia požiadaviek zo strany KP pre poskytnutie prostriedkov (tzn. kontrola zúčtovacích dokladov a žiadosti o platbu KP).
 
Útvar vykonávajúci 15%-nú kontrolu vzoriek operácií a projektov KF musí byť dôsledne funkčne a organizačne oddelený od riadiacich štruktúr KF (PO, SOPO, RO, SORO a IO) a v žiadnom prípade sa nesmie priamo podieľať na riadení projektov KF a zodpovedať za administratívny proces spojený s ich realizáciou.

Podrobnosti o kontrole vzoriek operácií a projektov KF (analýza a vyhodnotenie možných rizík, výber kontrolovanej vzorky, výkon kontroly vzorky, vyhodnotenie výsledkov, spravodajské povinnosti a návrhy opatrení) stanoví MF SR.

Kontrola z rezortu MDPT SR a MŽP SR:

MDPT SR a MŽP SR vykonávajú následnú finančnú kontrolu projektov KF v súlade so zákonom NR SR č.502/2001 Z. z. o finančnej kontrole a vnútornom audite a o zmene a doplnení niektorých zákonov.

Kontrola z MF SR

MF SR je ústredný orgán štátnej správy pre finančnú kontrolu a vnútorný audit a plní svoje úlohy, ktoré mu vyplývajú zo zákona NR SR č.502/2001 Z. z. o finančnej kontrole a vnútornom audite a o zmene a doplnení niektorých zákonov. Okrem toho MF SR:

•	metodicky usmerňuje a koordinuje výkon finančnej kontroly vo verejnej správe, vrátane kontroly prostriedkov štrukturálnych fondov a KF poskytnutých SR na základe medzinárodných zmlúv;
•	zabezpečuje vykonávanie 15%-nej kontroly vzoriek operácií a projektov KF v súlade s Nariadením EK 1386/2002/ES (článok 9);
•	metodicky riadi a koordinuje činnosť útvarov určených v rámci organizačnej štruktúry ministerstiev poverených výkonom funkcie RO, SOPO alebo SORO a IO pri vykonávaní ex-post kontroly projektov KF podľa Nariadenia EK 1386/2002/ES (články 9-11). 

Kontrola z NKU:

Najvyšší kontrolný úrad vykonáva kontrolu súvisiacu s vydávaním prehlásenia o ukončení pomoci pre projekt KF. Okrem tejto úlohy vykonáva následnú finančnú kontrolu hospodárenia v súlade so zákonom NR SR č.39/1993 Z.z. o Najvyššom kontrolnom úrade SR v znení neskorších predpisov.

Kontrola z ES a Európskeho účtovného dvora:

EK je oprávnená podľa, po predchádzajúcom minimálne jednodennom upozornení, vykonať kontroly na mieste, vrátane námatkových kontrol operácií financovaných z KF a riadiacich a kontrolných systémov. EK taktiež môže požiadať SR, aby vykonala kontrolu jednej alebo viacerých transakcií, pričom týchto kontrol sa môžu zúčastniť aj zástupcovia EK. Zamestnanci kontrolovanej inštitúcie sú povinní poskytovať EK počas realizácie týchto kontrol potrebnú súčinnosť.

Samostatné a nezávislé kontroly realizuje vo svojej pôsobnosti aj Európsky účtovný dvor.

8. Vnútorný audit

Vnútorný audit vykonávajú vnútorní audítori ministerstiev, v rámci ktorých sa nachádzajú RO, PO, SOPO a SORO ako aj IO.
Vnútorným auditom sa hodnotí: 

•	systém vedenia účtovníctva a jeho organizačné zabezpečenie;
•	či dodržiavanie predpisov ES sa kontroluje predtým, ako je schválená príslušná platba KP;
•	či údaje v účtovnej závierke auditovaného subjektu zodpovedajú skutočnému stavu majetku a záväzkov, zdrojov financovania a hospodárenia s majetkom;
•	dodržiavanie rozpočtu auditovaného subjektu;
•	dodržiavanie všeobecne záväzných právnych predpisov pri finančnom riadení a iných činnostiach auditovaného subjektu a úroveň vykonávania finančného riadenia auditovaného subjektu;
•	miera hospodárnosti, efektívnosti a účinnosti pri využívaní materiálnych, finančných a ľudských zdrojov v rámci plnenia úloh auditovaného subjektu;
•	či postupy finančného riadenia auditovaného subjektu sú efektívne a účinné pri odhaľovaní a náprave nedostatkov v jeho činnosti;
•	súlad finančných operácií so všeobecne záväznými právnymi predpismi, vnútornými aktmi riadenia a dodržiavanie hospodárnosti, efektívností a účinnosti pri ich vykonávaní;
•	metodické postupy auditovaného subjektu a ich dodržiavanie;
•	systém organizácie a riadenia činnosti všetkých realizačných štruktúr programu a ich informačné a účtovné systémy;
•	či sú riadne vedené dokumenty týkajúce sa vykonaných administratívnych a fyzických kontrol;
•	či je zabezpečené vykonávanie finančných kontrol v súlade so zákonom č.502/2001 Z. z.  o finančnej kontrole a vnútornom audite a o zmene a doplnení niektorých zákonov;
•	správnosť spôsobu a metódy vykonávania finančných kontrol;
•	účinnosť systému technickej a finančnej kontroly;
•	primeranosť softvérového vybavenia auditovaného subjektu a stupeň jeho zabezpečenia;
•	primeranosť a úplnosť informácií, ktoré informačný systém auditovaného subjektu obsahuje vzhľadom na povahu a rozsah jeho činností;
•	uschovávanie a zabezpečenie dokumentácie vedenej auditovaným subjektom.  
  
RO, SOPO a SORO ako aj IO predkladajú správy o výsledkoch vnútorného auditu týkajúce sa využívania finančných prostriedkov ES PO najneskôr do 10 pracovných dní po obdržaní ich konečných verzií od vnútorného audítora.  

RO zasiela na EK plán auditov na bežný rok za všetky orgány zapojené do riadenia KF (RO, PO, SOPO a SORO ako aj IO) a prehľad zistení vykonaných auditov za predchádzajúci rok v rámci týchto orgánov. Plán auditov na bežný rok a prehľad zistení vykonaných auditov za predchádzajúci rok sa zasielajú do 31. januára bežného roka. Oba dokumenty musia byť sprístupnené EK.

9. Prehlásenie o ukončení pomoci 

Vystavenie prehlásenia o ukončení pomoci pre projekt KF a jeho postúpenie na EK je jednou z nevyhnutných podmienok pre obdržanie záverečnej platby na daný projekt KF z ES. Prehlásenie o ukončení pomoci sa vystavuje po ukončení projektu KF. Orgánom povereným vydávaním prehlásenia o ukončení pomoci je na základe uznesenia vlády SR č.1029/2002 Najvyšší kontrolný úrad SR.

Vystavovanie prehlásenia o ukončení pomoci vychádza z nasledovných zásad:

1.	orgán poverený vydávaním prehlásenia o ukončení pomoci musí byť pri jeho vystavovaní nezávislý od RO, PO, SOPO a SORO ako aj IO; 
2.	orgán poverený vydávaním prehlásenia o ukončení pomoci vykoná preverenia potrebné pre jeho vystavenie v súlade s medzinárodnými audítorskými štandardami;
3.	RO, PO, SOPO a SORO ako aj IO poskytujú orgánu vydávajúcemu prehlásenie o ukončení pomoci všetky požadované informácie a zabezpečia prístup k záznamom a ostatným dokumentom nevyhnutným pre vypracovanie prehlásenia o ukončení pomoci;
4.	orgán vydávajúci prehlásenie o ukončení pomoci uskutočňuje potrebné opatrenia potrebné k tomu, aby získal primeranú záruku, že overovaný výkaz výdavkov je správny, že príslušné transakcie sú zákonné a správne, že projekt KF bol realizovaný v súlade s podmienkami Rozhodnutia EK o poskytnutí pomoci pre projekt KF a že ciele projektu KF podľa uvedeného rozhodnutia boli dosiahnuté;
5.	prehlásenie o ukončení pomoci je vystavené vo forme podľa prílohy III Nariadenia EK 1386/2002/(ES);
6.	prehlásenie o ukončení pomoci je založené na:

a)	preskúmaní riadiacich a kontrolných systémov,
b)	výsledkoch už vykonaných kontrol,
c)	ďalšej kontrole vzoriek operácií podľa potreby,
d)	Záverečnej správy o projekte KF;

7.	súčasťou prehlásenia o ukončení pomoci je správa obsahujúca všetky zodpovedajúce údaje, z ktorých prehlásenie vychádza, vrátane zhrnutia nálezov všetkých kontrol vykonaných kontrolnými orgánmi SR a EÚ, ku ktorým mal orgán vydávajúci prehlásenie o ukončení pomoci prístup;
8.	v prípade existencie závažných nedostatkov v riadení alebo kontrole alebo značného výskytu zistených nezrovnalostí alebo v prípade pochybností o tom či bol projekt KF realizovaný správne, ktoré neumožnia poskytnúť celkovú pozitívnu záruku ohľadne platnosti žiadosti o záverečnú platbu a konečného výkazu výdavkov, v prehlásení sa tieto okolnosti uvedú, vrátane odhadu rozsahu problému a jeho finančného dopadu;
9.	prehlásenie o ukončení pomoci zasiela orgán poverený jeho vydávaním priamo na EK a na PO a RO pre informáciu;
10.	v prípade, že existujú vážne prekážky pre vypracovaní prehlásenia o ukončení pomoci, alebo zistené nezrovnalosti sú závažného charakteru a nemožno na základe týchto skutočností zaujať stanovisko ku konečnému výkazu výdavkov a k žiadosti o záverečnú platbu, vedúci orgánu vydávajúceho prehlásenie o ukončení pomoci o tomto stave informuje vládu SR; informácia obsahuje návrh ďalšieho postupu a prípadných opatrení; ak je prehlásenie o ukončení pomoci následne zaslané EK, obsahuje už opatrenia prijaté vládou SR k odstráneniu zistených nezrovnalostí.

10.	Záverečné ustanovenia

Dodatok č. 1 ku  Koncepcii systému finančného riadenia Kohézneho fondu nadobúda platnosť dňom podpisu podpredsedom vlády a ministrom financií SR  s účinnosťou od 1.5.2006
Tento dodatok sa vydáva v zmysle splnomocnenia uvedenom v bode C.1.  uznesenia vlády SR č. 946 z 8. októbra 2003  pre podpredsedu vlády a ministra financií schvaľovať prípadné zmeny a doplnenia Koncepcie systému finančného riadenia Kohézneho fondu v súlade s potrebami implementácie projektov Kohézneho fondu.